ՎԵՐԱՊԱՏՐԱՍՏՈՂ ԿԱԶՄԱԿԵՐՊՈՒԹՅՈՒՆ

«ՇԻՐԱԿԻ Մ. ՆԱԼԲԱՆԴՅԱՆԻ ԱՆՎԱՆ ՊԵՏԱԿԱՆ ՀԱՄԱԼՍԱՐԱՆ» ՀԻՄՆԱԴԱՄ

ՀԵՏԱԶՈՏԱԿԱՆ ԱՇԽԱՏԱՆՔ

Թեմա՝ Նախագծային ուսուցման առնչությունները միջառարկայական կապերի ամրապնդման համատեքստում

Կատարող՝ Կարինե Զիլֆիմյան

Գյումրու թիվ 1 ավագ դպրոց

Ղեկավար՝ Մարիետա Խաչատրյան

ԳՅՈՒՄՐՒ-2022

ԲՈՎԱՆԴԱԿՈՒԹՅՈՒՆ

Ներածություն ……………………………………………………………………………………..... 2

Թեմայի ընտրություն, նախաձեռնող խմբերի ձևավորում, նպատակների որոշակիացում, նախագծում …………………………………………………………………………………….…… 4

Գիտական աղբյուրներից տեղեկությունների հավաքագրում և նյութի մշակում…..………. 7

Դ. Վարուժանի «Հացին երգը» բանաստեղծական շարքի ուսուցումը միջառարկայական

 և ներառարկայական կապերի հաստատմամբ ……………………………………..……..…... 10

Գործնական հետազոտություն, արդիականացում ……………………………….….....……... 12

Անդրառարկայական ինտեգրված ուսուցման և գործնական

կարողությունների համադրում ………………………………………………………..…..…… 14

Ստեղծագործականություն և ստեղծարարություն …………………………………………… 16

Եզրակացություն ……………………………………………………………………………..…… 20

Գրականության ցանկ …………………………………………………………………………..… 21

**Նախագծային ուսուցման առնչությունները միջառարկայական**

**կապերի ամրապնդման համատեքստում**

**Ներածություն**

Ուսուցման կազմակերպման ժամանակակից տեսությունների ու բազմատեսակ մոտեցումների մշակումը միտում է կրթական գործընթացը հետաքրքրաշարժ և նպատակային դարձնելուն: Կրթության վերջնական նպատակը ձևավորված արժեհամակարգ ունեցող բազմագիտակ, կարողունակ, ստեղծարարությամբ օժտված անձի դաստիարակումն է: Հանրակրթության պետական չափորոշիչը միջնակարգ դպրոցի շրջանավարտի համար, ի թիվս այլ վերջնարդյունքների, սահմանում է կարևորել իր՝ հայկական և համաշխարհային պատմամշակութային արժեքների ժառանգորդ լինելը և դրանց պահպանման գործում պատասխանատու վերաբերմունք ցուցաբերելը[[1]](#footnote-1): «Պատմամշակութային արժեքներ» ընդհանացված ձևակերպումը ենթադրում է նյութական և հոգևոր մշակույթի միասնությունը, որի ճանաչումը, արժևորումը և պահպանման պատասխանատվության գիտակցության ձևավորումն իրականացվում է հանրակրթական հաստատության կողմից: Հարկ է արձանագրել, որ այս հարցում կրթարանները կարծես միայնակ են մնացել, քանի որ որևէ կառույց, այդ թվում և զանգվածային լրատվամիջոցները հասարակական հասանելիությամբ համակարգված և նպատակամետ կրթադաստիարակչական ակնառու գործառույթ չեն ստանձնել, իսկ մշակութային խմբերը մենագործառութային են և կրում են տեղային բնույթ:

Ի՞նչ ուղի կամ միջոց պիտի մշակի ուսուցիչը, որի կիրառմամբ ապահովվի համալիր ուսուցում՝ տարբեր առարկաներից իմացության ձեռքբերմամբ գործնական և ստեղծագործական կարողունակությունների զարգացում, ունենա դաստիարակչական դեր, նպաստի աշխարհայացքի և արժեհամակարգի ձևավորմանը՝ կենտրոնում պահելով ազգային հոգևոր և նյութական մշակույթի ճանաչումն ու գնահատումը, պահպանման և փոխանցման գիտակցումը: Ենթահարցադրումներով առանցքային նպատակադրումը պահանջում է բարդ, տարբերվող և երկարատև աշխատանք:

Հայաստանում հանրակրթության ոլորտում գիտական գիտելիքների փոխանցման առաջնահերթության ընկալումը շարունակում է մնալ մենատիրային: Առարկայական հատկացված ժամաքանակի և ծրագրային ծավալուն նյութի յուրացման անհապատասխանության արդյունքում ենթադասվում է սովորողների հմտությունների և գործնական կարողությունների զարգացման անհրաժեշտությունը՝ սովորող-ուսուցանող համագործակցությունը երբեմն շրջանակելով հաղորդում-ընկալում տիրույթում: Ուսումնառության կրավորական ձևը հանգեցնում է դիրքորոշման և արժեքային համակարգի՝ գերազանցապես տեսական մակարդակում դրսևորվելուն, աշակերտի ստեղծարարությունը պարփակվում է խոսքային ստեղծագործական ունակությունների շրջանակում, նվազում են կրթության դաստիարակչական դերի դիտարկման և գնահատման սահմանները:

Մեր կրթական իրականության մեջ նորերս ներմուծված ուշագրավ մեթոդ է նախագծային ուսուցումը, որն ապահովում է ինքնուրույն, փուլային և համալիր ուսումնառություն, նպաստում համագործակցային, հետազոտական և ստեղծագործական կարողությունների զարգացմանը, ապահովում է համախմբումը ընդհանուր գաղափարի շուրջ, սովորողին մերձեցնում համայնքին ու նրա խնդիրներին՝ ապահովելով դասանյութի արդիականացումը: Թեմայի որոշակիացումը, միջառարկայական կապերի նպատակաուղղված ընտրությունը, նախագծային մեթոդով նախանշված քայլերով աստիճանական իրականացումը կանխավ ուրվագծում են նպատակի հասանելիությունը, չափելիությունը, ներկայացման ձևաչափը, մեթոդի արդյունավետությունը:

Սույն հետազոտական աշխատանքը ներկայացնում է նախագծային բազմառարկայական և ինտեգրման վերառարկայական հիմունքները ներառող երկարաժամկետ նախագծային աշխատանքի իրականացման փուլերը: Մեր նպատակն է ցույց տալ ուսումնառության գործընթացում տարաշերտ նպատակադրումների համաժամանակյա իրականացման ուղիները ծրագրային և ոչ ծրագրային ուսումնասիրվող առարկաների, արվեստի ճյուղերի ինտեգրմամբ և սովորողների հետազոտական, վերլուծական, ստեղծագործական, կիրառական կարողությունների համադրմամբ, մատնանշել ուսումնառության և կյանքի տարանջատումը մեղմելու, սովորողին համայնքի խնդիրներին մերձեցնելու, նրա գործունակությունը բարձրացնելու եղանակներ:

Հանրակրթական հաստատություններում հայոց լեզվի ուսումնասիրման առաջնային նպատակը լեզվական համակարգի յուրացմամբ գրավոր և բանավոր խոսք կառուցելու կարողությունների ձեռքբերումն է: Գրական երկի ուսումնասիրմամբ սովորողը ծանոթանում է լեզվաոճական միջոցների կիրառմամբ տեքստ ստեղծելու, բնապատկերը տեսանելի դարձնելու վարպետությանը, կենսական երևույթներն ու հասարակական հարաբերությունները պատկերելու միջոցներին, երկի վերլուծմամբ սովորում է դուրս բերել գաղափարը, բացահայտել ենթիմաստները, զարգացնել դիտողականությունը: **Արդիականացումը, համեմատական, համադրական** մեթոդների կիրառումը թույլ են տալիս խորամուխ լինել լեզվամտածողության գնահատման մեջ, լեզուն ընկալել ոչ միայն իբրև հաղորդակցման, կենսագործունեության արտապատկերման, այլև իբրև հոգեբանության, աշխարհընկալման արտահայտման միջոց: Վերոնշյալ աշխատանքների համալիր կատարման հնարավորություն է տալիս նախագծային այնպիսի աշխատանքը, որը համատեղում է գիտելիքների ձեռքբերումը, գրական երկի վերլուծությունը, հետազոտական աշխատանքը, անդրառարկայական ուսուցումը, ստեղծագործականությունը, սովորողի կիրառական կարողությունների բացահայտումն ու իրացումը:

Խիստ հետաքրքիր և ուսանելի աշխատանք է փուլային ուսուցմամբ և ուսումնառության նախագծային մեթոդով Դ. Վարուժանի «Հացին երգը» ժողովածուի ուսումնասիրմանը զուգահեռելը հացամշակման, հացաթխման աշխատանքային փուլերի, դրանց վերաբերյալ հայկական հավատալիքների և ծիսապաշտամունքային դրսևորումների ուսումնասիրումը, հացապաշտության լեզվական ներթափանցումների դիտարկումը, ներկա ժամանակներին առնչակցումը, ապա ստեղծագործական վերարտադրումը:

Հետազոտական աշխատանքում վեր կհանվեն նախագծային աշխատանքի կատարման հաջորդական քայլերը, ընթացիկ գաղափարների և աշխատանքների նպատակային հարակցումը, ցույց կտրվի վերջնարդյունքը[[2]](#footnote-2):

**Թեմայի ընտրություն, նախաձեռնող խմբերի ձևավորում,**

**նպատակների որոշակիացում, նախագծում**

Ավագ դպրոցի տասնմեկերորդ դասարանում «Դանիել Վարուժան» թեմայի ուսումնասիրությունը ներառում է նաև «Հացին երգը» բանաստեղծական շարքը: Հացարարման փուլային նկարագրության, բերքահավաքի տոնահանդեսի մեջ ժողովրդական կյանքի և հուզաշխարհի պատկերման, աշխատանքի բերկրանքի արտահայտումը աշխատանքային երգերով, շարքը ձոներգով սկսելու, հեղինակի անցյալապաշտության ներքին մղումների լիարժեք յուրացումը պահանջում է խորը ներթափանցում ժողովրդական աշխարհատեսության մեջ, իսկ վերջինը կարելի է ապահովել ուսուցման ոչ միայն տեսական, այլև այլընտրանքային մեթոդների կիրառմամբ՝ ըստ որում, սովորողի անմիջական և գործուն մասնակցությամբ: Առաջադրված նպատակի հաջողված իրականացում հնարավոր է ակնկալել ինքնուրույն և փուլային ուսուցմամբ՝ զուգորդված գործնական մեթոդներով և սովորող-ուսուցանող ստեղծագործական համագործակցությամբ:

Վերոբերյալը նախանշելով իբրև նպատակ՝ ուսուցիչը ձևավորում է նախաձեռնող խումբը՝ գերազանցապես ներառելով տասնմեկերորդ դասարանի աշակերտների, որոնք ուսումնասիրելու են «Դ. Վարուժան» թեման, կամավորության սկզբունքով նրանց կարող են միանալ այլ տարիքային խմբի աշակերտներ (նախընտրելի է բարձր դասարանի՝ հաշվի առնելով աշխատանքի բարդության աստիճանը):

Առաջ է քաշվում հիմնահարցը՝ հացի, հացահատիկային կերակուրների դերն ու նշանակությունը հայոց սոցիոնորմատիվ մշակույթում (զուգորդումներ արդի և պատմական ժամանակաշրջանների միջև), հացարարման գեղարվեստական արտացոլումը Վարուժանի «Հացին երգը» շարքում:

Ուսուցչի կողմից ներկայացվում են ուսումնական հիմնական նպատակները և խնդիրները, սովորողների հետ մշակվում են ենթանպատակները, գործունեության ձևերը և հաջորդական քայլերը.

* **պլանավորման հմտությունների ձեռքբերում.** թեմայի բաժանում ենթաթեմաների, թիրախային հարցադրումների որոշակիացում, հետագա քայլերի ծրագրում,
* միջառարկայական կապերի և հարակից գիտությունների համապատասխան բաժինների հստակեցում,
* **հետազոտական կարողությունների ձևավորում.** տեղեկության հավաքագրում գիտական աղբյուրներից, նյութի մշակում.
* **գործնական-հետազոտական կարողությունների ձևավորում.** տեսական նյութի ուսումնասիրում և հավաքագրում կենսագործունեության համապատասխան բնագավառներից,
* հետազոտության կատարում զննական մեթոդների կիրառմամբ,
* **վերլուծական-համադրական կարողությունների զարգացում.** տեղեկատվական նյութի քննարկում, թեմատիկ դասակարգում, թեմայի բազմակողմանի յուրացում տեսական նյութի զուգորդմամբ,
* **տեղեկատվական նյութի մշակման հմտությունների ձեռքբերում,**
* **ստեղծագործական կարողությունների զարգացում.** ցուցադրական դասինախապաստրաստում՝ դասի, ռեպորտաժների և բեմականացումների սցենարների գրում,
* **ստեղծարարության զարգացում.** բեմականացումների և ռեպորտաժների համար տարազային հագուստի բաղադրիչների ձևավորում և ստեղծում,աշխատանքային գործիքների ձեռքբերմանը զուգահեռ դրանց պատրաստում,
* **գործնական կարողությունների զարգացում.** դերային խաղ,ռեպորտաժների նկարահանում և մոնտաժում,
* **ուսուցողական և ինքնուրույն ուսումնառության կարողությունների զարգացում.** աշխատանքային երգերի ուսումնասիրում և ինքնուրույն ուսանում, ծիսական պարերի ինքնուրույն ուսումնասիրում, մշակում և ինքնուսուցում կամ փոխադարձ ուսուցում,
* **հետազոտական հաշվետվության, պաշտպանության և ներկայացման կարողությունների ձեռքբերում.** նախագծային աշխատանքի ներկայացման ձևերի մշակում և պատրաստում:

Բովանդակային, հետազոտությունների և կատարման ընդգրկվածությամբ բավականին բարդ այսպիսի նախագծային աշխատանքը պահանջում է նաև ինտեգրման լայն ոլորտ՝ ինչպես ծրագրային (կամ արտածրագրային) առարկաների, այնպես էլ որոշակի բնագավառների: Նախագիծն իրականացվելու է հետևյալ միջառարակայական կապերի ապահովմամբ և ոլորտների ինտեգրմամբ՝

* գրականություն և բանահյուսություն
* հայոց լեզու
* հասարակագիտություն
* ՏՀՏ
* ազգագրություն, տարազագիտություն և հայկական խոհանոց
* պարագիտություն (ազգային և ծիսական պարեր)
* երգարվեստ (աշխատանքային երգեր)
* լրագրություն
* թատերական արվեստ (դերային խաղ):

Նախագծային աշխատանքի բովանդակության և գործունեության ծավալը հաշվի առնելով՝ այն լինելու է երկարաժամկետ, հետևաբար՝ նախապատրաստական աշխատանքները, այն է՝ տեսական նյութի ուսումնասիրությունը, սկսվելու է գրականության՝ «Դանիել Վարուժան» թեմայի ուումնասիրությունից առաջ:

**Գիտական աղբյուրներից տեղեկությունների հավաքագրում և նյութի մշակում**

Գիտական հետազոտություններ կատարելու հիմքը դրվում է արդեն դպրոցում,բարձր դասարաններում դրանց պարբերականությունը հաճախական է դառնալու՝ տարաբնույթ աշխատանքների միջոցով: Գիտական հետազոտության կատարումը մեծացնում է սովորողի հետաքրքրությունը՝ տեղեկությունը գիտական աղբյուրներից քաղելու, ընդհանրապես՝ գիտական մտքի նկատմամբ, ծանոթացնում է ասելիքը գիտականորեն հիմնավորելու հիմունքներին, գիտական բառապաշարին և շարադրման ձևերին:

Ուսուցիչը հայտորոշող թեստի, մտագրոհի կամ զրույցի միջոցով որոշում է աշակերտների իմացության աստիճանը հողամշակության, երկրագործական հայկական հավատալիքների, պաշտամունքային դրսևորումների, հայոց դիցարանի, հացի արարման փուլերի մասին, ինչպես նաև հայոց մեջ հացի ընկալումների մասին: Քանի որ ընթերցվելիք ամբողջ գրականությունը ազգագրությունից է, ուսուցիչը հայտորոշում է նաև տվյալ գիտությունից աշակերտների տեղեկացվածության չափը[[3]](#footnote-3), անհրաժեշտության դեպքում հաղորդում համապատասխան տեղեկություններ: Աշխատանքի այս փուլում առաջադրվում են հետևյալ նպատակները՝

* իմացության ձեռքբերում գիտական աղբյուրներից,
* գիտական նյութի հետ աշխատելու հմտությունների ձևավորում,
* տեղեկույթի հավաքագրման հմտությունների ձևավորում,
* դասակարգման և թեմատիկ բաժանման կարողությունների ձևավորում,
* համագործակցային կարողությունների ձևավորում, աստիճանական զարգացում:

Ուսուցիչը հանձնարարում է թեմայի խորը և ընդգրկուն ուսումնասիրման տեսանկյունից ամենից կարևորվող երկու-երեք աշխատություն[[4]](#footnote-4)՝ ուղղորդելով աշխատանքի հետագա քայլը. այն է՝ իբրև աղբյուր ծառայող մյուս գրքերը աշակերտներն իրենք են գտնելու՝ ծանոթագրություններում և օգտագործված գրականության ցանկում կարդալով դրանց մասին: Հաջորդիվ ուսուցչի կողմից ներկայացվում են առանցքային հարցերը, որոնց շուրջ աշակերտները կատարելու են հետազոտությունները: Ապա սովորում են գիտական տեքստի հետ աշխատելու ձևերը՝ նշումների կատարում, թեմաների դուրսբերում, ենթաթեմաների բաժանում, կարևոր մտքերի և դիտարկումների դուրսգրում, գիտական վարկածների կամ մեկնաբանությունների վրա ուշադրության բևեռում և այլն:

Նախագծային աշխատանքը համակարգված և ուղղորդված առաջ տանելու համար ի սկզբանե կատարվում է խմբային բաժանում՝ ըստ նախասիրությունների և կարողությունների, որին հաջորդում է աշխատանքի բաժանումը: Ուսուցչի կողմից հանձարարված աղբյուրներն ընթերցում են բոլորը, մյուս աղբյուրների ընթերցումը տեղի է ունենում ըստ խմբային բաժանման, հավաքագրված նյութին ծանոթացումը՝ գրավոր կամ բանավոր փոխանցումների միջոցով: Վերջնական արդյունքը լինելու է ամբողջական նյութի լիարժեք իմացումը նախաձեռնող խմբի բոլոր անդամների կողմից: Նյութի ուսումնասիրման և հավաքագրման ողջ ընթացքում (աշխատանքի այս հատվածը կատարվում է նշված որոշակի ժամկետում) ուսուցիչը կատարում է դյուրացնողի դեր՝ ուղղորդում է, լրացնում-մեկնաբանում է թերի ընկալվածը:

Հաջորդ քայլը հավաքագրված նյութի մշակումն ու դասակարգումն է՝ ըստ նախորոշված թեմաների: Յուրաքանչյուր թեմայի համար պատասխանատու ենթախմբերի՝ իրենց բաժին տեղեկույթի ներկայացումից հետո սկսվում է ամբողջ ինֆորմացիայի քննարկումը, վերլուծումը, կարծիքների փոխանակումը, հանգուցային կետերի առանձնացումը, որոնց շուրջ կառուցվելու է ամբողջական նյութը:

Հավաքագրված նյութի ծավալը թույլ է տալիս կատարել թեմատիկ մի քանի բաժանում՝ ենթաթեմաներով.

1. Երկրագործական պաշտամունք.

ա) երկրագործության հովանավոր աստվածներ,

բ) նվիրաբերություններ, զոհաբերություններ (մատաղներ), ծիսական կերակուրներ:

2. Հողամշակության փուլերը և դրանց առնչվող հավատալիքները:

3. Հատիկ, հատիկապաշտություն.

ա) հատիկապաշտությունը տոնածիսական համակարգում,

բ) հատիկապաշտությունը տոնածիսական կերակուրներում:

4. Հաց (լավաշ), հացի պաշտամունք.

ա) հին հայկական հացի տեսակները,

բ) հացաթխման փուլերը և դրանց առնչվող ծիսահավատալիքային արարողությունները,

գ) հացը ծիսահմայական արարողություններում:

5. Հացի պաշտամունքը ծիսակարգերում.

ա) հացը ամուսնական ծեսերում,

բ) հացը մահվան ծեսերում:

6. Հացին վերագրվող զորություններ.

ա) հացը՝ որպես բարեբեր և առաբեր,

բ) հացը, հատիկը՝ որպես բախտափորձում:

Ենթախմբերի՝ իրենց բաժին թեմաները մշակելուց և ներկայացնելուց հետո ուսուցչի օգնությամբ դրանք վերջնական տեսքի են բերվում:

**Դ. Վարուժանի «Հացին երգը» բանաստեղծական շարքի ուսուցումը միջառարկայական և ներառարկայական կապերի հաստատմամբ**

Դ. Վարուժանի ժողովածուի ուսուցանումը սկսելուց առաջ հանձնարարվում է գտնել բանահյուսական աշխատանքային երգեր, որոնք աղերսվում են հողամշակությանը կամ հացաթխմանը: Դասարանում ընթերցվում են բերված խաղիկները: Դրանց խորքային վերլուծությունը տրվում է արդեն «Հացին երգը» շարքի ուսումնասիրման ժամանակ՝ իմաստային աղերսներ ունեցող բանաստեղծությունները վեր հանելիս:

«Հացին երգը» շարքի ուսուցումը կսկսվի ակադեմիական գիտելիքների հաղորդմամբ, որի յուրացումից հետո անցում կկատարվի բանաստեղծությունների բառային և լեզվական վերլուծությանը՝ հաշվի առնելով արևմտահայերենի՝ աշակերտների համար դյուրամատչելի չլինելը: Բանաստեղծությունների գեղարվեստական և գաղափարական վերհանումը կընթանա խմբային, մասնավորապես՝ «խճանկար» մեթոդի կիրառմամբ, և ազգագրական նյութի թեմատիկ բովանդակությանը զուգահեռ: Շարքի վերլուծության ժամանակ խմբային բաժանումը նույնական չի լինի նախորդի հետ՝ բոլոր աշակերտների կողմից դասանյութի ամբողջական ընկալումն ապահովելու համար: Նույն նպատակով բանահյուսական խաղիկների հետ զուգորդումները կլինեն ոչ թե դրանք հավաքագրած աշակերտների կողմից, այլ պատահականության սկզբունքով՝ խմբերի կողմից:

«Հացին երգը» շարքի՝ արդեն ուսումնասիրված ազգագրական նյութին թեմատիկ զուգահեռներով ուսումնասիրության նպատակներն են.

ա) Դանիել Վարուժանի անցյալապաշտության գեղարվեստական դրսևորումների պատկերում և պատճառաբանում.

* զուգորդումներ՝ շարքը ձոներգով («Մուսային») սկսելու և հողամշակությունը սկսելուց առաջ հովանավոր աստվածներին դիմելու սովորույթների միջև, (համադրում «Ցեղին սիրտը» ժողովածուի հետ, մեկնաբանում),
* հողի մայրության («Արտերուն հրավերը», «Գարնան անձրև»)և մայր աստվածության գաղափարական նույնականացումների պատկերումը, («Խաչբուռ»), զուգորդումներ նվիրաբերման հնամենի ծեսի հետ:

բ) Հայրենիի և հայրենիքի զգացման գեղարվեստական արտացոլումները ժողովածուում:

գ) Արարման գաղափարի ընդգծումը շարքում.

* արարումի և հավերժման գաղափարների զուգահեռումները,
* եզան ու գութանի ժողովրդական աշխարհատեսության («աշխարհի շեն վըր գութնին է»), բանահյուսական աշխատանքային երգերի (հորովելների) և արարման գաղափարների զուգակցումները («Հարկիք», «Հերկեր»):

դ) Ստեղծագործ աշխատանքի, գյուղական անդորր կյանքի և բնաշխարհի ներդաշնակության կապի պատկերումը, զուգորդումներ աշխատանքային երգերի հետ: Աշխատանքի փառաբանման գեղարվեստական հնարի ընկալում (Աշխատանք բառը մեծատառով գրելը):

ե) Գարնան և աշնան գույների գաղափարական կապի վերհանում (կյանքի նորացում և պտղաբերման բերկրանք):

զ) Հողագործ-հացարարի կերպարը շարքում՝ իբրև համադաշնություն բնության հետ:

է) Հացարարման փուլային հաջորդականությունը և դրա գեղարվեստական պատկերումը «Հացին երգը» ժողովածուում: Ժողովրդական հավատալիքների վերհանում և համադրական վերլուծություն:

Յուրաքանչյուր խնդրի լուծումը և նպատակին հասնելիությունն ապահովվում է ուսումնասիրված ազգագրական նյութի հետ համեմատություններ տանելով, ամեն անգամ միտքը հստակեցվում է՝ սահմանելով գաղափարը: Հընթացս առաջադրվում է տվյալ գաղափարն արտահայտել ժողովրդական բանադարձումներով՝ առած-ասացվածքներով և դարձվածքներով: Աշխատանքի այս հատվածում հանգուցակետվում են հայոց լեզուն և գրականությունը: Մասնավորաբար վերլուծվում են բերված առած-ասացվածքներն իբրև նախադասություն՝ ըստ կազմության, փորձում են մեկնաբանել դրանց՝ գերազանցապես միակազմ նախադասություններով արտահայտված լինելու պատճառները: Այնուհետև հանձնարարվում է **հաց** բառով դարձվածքների դուրսբերում դարձվածաբանական բառարանից, որոնք ենթարկվում են կառուցվածքային վերլուծության, արտահայտման ձևերի և իմաստային, ապա իմաստաբանական մեկնաբանության՝ դիտարկվելով որպես ժողովրդական իմաստնության սեղմ բանաձևումներ և մեկնաբանվելով ժողովրդական աշխարհընկալման հայեցակետից:

**Գործնական հետազոտություն, արդիականացում**

Հայաստանում կրթական խնդիրներից թերևս առաջնայինը փորձառության ձեռքբերումն է դեռևս ուսանելու տարիներին, կրթությունը հասարակական կյանքից զատված չտանելը, պատմական ժամանակաշրջանի և ներկայի որոշակիացված կապ հաստատելը, տեսական գիտելիքների գործադրումով կենսական հմտություններ ձեռք բերելը:

Ծրագրային նյութի յուրացմանը հաջորդում է բուն նախագծային աշխատանքի փուլը, որը միտված է վերոնշյալ խնդիրների լուծմանը: Աշխատանքի այս փուլի հիմքում պրոբլեմային ուսուցումն է, որն իրականացվում է հասարակագիտության ուսուցչի հետ համագործակցությամբ: Շարունակվում է տեսական իմացության ձեռքբերումը՝ այս անգամ արդեն բանավոր աղբյուրներից և սովորողների ինքնուրույն ստեղծագործական մոտեցումներով: Նախագծային-գործնական աշխատանքի բոլոր փուլերն իրականացվում են դուստր խմբերով՝ անդամների միջև ներքին աշխատանքային բաժանումներով: Առաջին փուլը նախորդի թեմատիկ շարունակությունն է՝ արդիականացման միտումով: Սովորողները կատարում են սոցհարցումներ՝ պարզելու հետևյալ հիմնահարցերը.

* հացի պաշտամունքի վերաբերյալ ազգաբնակչության տեղեկացվածության աստիճանը,
* արդի ժամանակներում դրանց վերապրուկները կամ արտահայտման ձևերը,
* հողի աշխատավորի հոգևոր կապը հողի և հայրենիի հետ:

Հարցումները կատարելու համար ձևակերպվում է 3-4 հարց: Վիճակագրական տվյալներ ստանալուց բացի խմբերը ստանձնում են այս փուլի համար ամենից կարևոր առաքելությունը՝ հարցվողների շրջանում իրազեկություն ապահովելու նպատակով նրանց հաղորդում են իրենց կատարած ազգագիտական ուսումնասիրությունները: Վիճակագրության առավել հստակ և իրականությանը մոտ պատկեր ստանալու համար սոցհարցումներն անցկացվում են ոչ միայն քաղաքի բնակչության, այլև հարակից գյուղերի բնակչության շրջանում: Արդյունքները արձանագրվում են, համեմատվում, պատկերը ներկայացվում տոկոսային հարաբերությամբ: Ընդհանուր վերլուծությունից բացի առանձին անդրադարձ է կատարվում առավել ուշագրավ պատասխաններին՝ այդպիսով ընդհանուր պատկեր ունենալով տվյալ տարածաշրջանի բնակչության ճանաչողական հմտությունների, հոգեբարոյական կերտվածքի մասին: Ստացված տեղեկությունների հիման վրա ընթանում են ուշագրավ համեմատություն-քննարկումներ Դ. Վարուժանի մշակի և այսօրվա հողամշակի միջև՝ նախապես մշակված ուղղորդող հարցերին պատասխանելու միջոցով:

Աշխատանքի այս փուլում աշակերտները ստանում են առավելագույն ինքնուրույնություն՝ սեփական բացահայտումների շնորհիվ վերլուծություններ կատարելու, միևնույն ժամանակ բոլոր քայլերը ծրագրելու և իրականացնելու սեփական ուժերով: Այս փուլի իրականացումը հետապնդում է որոշակի նպատակներ և լուծում առաջադրված մի շարք խնդիրներ: Ապահովում է՝

* սովորողի կապը համայնքի հետ,
* մշակութային ինքնության վերաբերյալ վիճակագրական տվյալների հավաքագրումը,
* բնակչության շրջանում նահանջ ապրած ազգային սովորույթների վերաբերյալ որոշակի իրազեկվածությունը, ազգային արժեքների վերհանումը,
* պատմականության գնահատման և արդիականացման ունակություններ ձեռքբերելը,
* ստեղծագործականությունը,
* սովորողների՝ ինքնուրույն որոշումներ կայացնելու և խնդիրներ լուծելու կարողությունների ձեռքբերումը,
* միջառարկայական կապերի հաստատումը՝ գրականություն և հասարակագիտություն առարկաների միջև,
* պրոբլեմային ուսուցումը և քննադատական մտածողության զարգացումը:

Աշխատանքի այս փուլում խիստ կարևորվում է սովորողների գիտակցականության մեջ հետևյալ իրողությունների ամրակայումը.

* ուսուցման ժամանակ միջառարկայական կապերի կարևորությունն ու արդյունավետությունը համալիր գործընթացի և ամբողջական արդյունքների ստացման համար.
* աշխատանքային գործունեության ժամանակ լեզվական մտածողության դերի արժևորումը և փոխադարձ հարաբերություններում լեզվի՝ հոգեբանական գործոն լինելը:

**Անդրառարկայական ինտեգրված ուսուցման և գործնական**

**կարողությունների համադրում**

Նախագծի այս փուլից սկսած զարգացվում է ուսումնառության «սովորել սովորելու» կարողունակությունը: Սա արտադպրոցական ուսումնառության փուլն է՝ կիրառական կարողությունների զուգորդմամբ: Այստեղ կարևորվում են ազգային ինքնաճանաչման, քիչ ծանոթ ոլորների ներթափանցման, սեփական իմացությունների և կարողությունների գնահատման գործոնները: Միտված է մասնավորապես արժեքային համակարգի ձևավորմանը:

Ըստ բնույթի՝ գործնական ուսուցման փուլը ուսումնական գործընթացի և ցուցադրական դասի նախապատրաստման համադրումն է: Աշխատանքների ընդլայնումն ու տարաբնույթ դառնալը պահանջում են ինչպես տարափոխիկ խմբերով գործակցում, այնպես էլ միևնույն աշակերտի, ըստ նախասիրությունների և կամընտրության, մի քանի գործառույթի իրականացում, ընդ որում, դրանց մի մասը վերապահվում է ամբողջ նախաձեռնող խմբին, մյուս մասը՝ միայն դուստր խմբերին:

Հողամշակության և հացի տեսակների մասին առավել խորը և առարկայական պատկերացում ունենալու նպատակով նախաձեռնող ամբողջ խումբն ուսուցչի ուղեկցությամբ այցելում է Փանիկի հացի թանգարան:

Ցուցանմուշների դիտումից, բացատրությունների լսումից և իրենց նոր յուրացրած գիտելիքների շուրջ մտքերի փոխականակումից հետո անցում է կատարվում ցուցադրական դասի համար ռեպորտաժի[[5]](#footnote-5) նկարահանմանը, որի մեջ արժևորվում է հացը: Տեսահոլովակների նկարհանմանը և պատրաստմանը նախորդում է սովորողներից մի քանիսի՝ նախապես հայոց լեզվի 10-րդ դասարանի թեմաներից «Տեղեկատվական ժանրեր»-ի կրկնությունը, ապա կարճաժամկետ փորձարարական պարապմունքների հաճախելը նախընտրած որևէ հեռուստաստուդիայում:

Հաջորդող աշխատանքների կատարումը համաժամանակյա է՝ փոքր խմբերի իրականացմամբ: Քանի որ ցուցադրական դասի ժամանակ տեղի է ունենալու հացի տեսակների, ծիսական թխվածքների և հացահատիկային տոնածիսական կերակուրների ցուցադրում, անհրաժեշտություն է առաջանում նաև հայկական խոհանոցին հպանցիկ ծանոթացման: Այս փուլում աշխատանքներն ընթանում են սեփական և մտերիմների ընտանիքներում, հանրային սննդի կետերում տեղի ունեցող այցելություններով, հարցումներով ու դիտարկումներով՝ հընթացս վիճակագրություն կազմելով հետևյալ խնդիրների շուրջ.

* մերօրյա ընտանիքներում հայկական ավանդական հացահատիկային կերակուրների (հարիսա, կաթնապուր, փոխնդե խաշիլ, քյաշկա, քաշկակ, բրնձով ու չամիչով փլավ, թանով սպաս, կաթով կորկոտաճաշ, մախոխապուր աղանձ[[6]](#footnote-6)) և թխվածքների (գաթաների տեսակներ, բաղարջներ, վասիլներ) օգտագործման հարգիությունը և հաճախականությունը,
* արդի հասարակության տեղեկացվածության աստիճանը ծիսական կերակրատեսակների դերի և նշանակության մասին,
* հանրային սննդի կետերում հայկական ավանդական հացահատիկային կերակուրների և թխվածքների պահանջարկի մոտավոր ցուցանիշը,
* հանրային սննդի կետերում աշխատող խոհարարների գիտակությունը հայկական ավանդական կերակուրների և թխվածքների պատրաստման բաղադրատոմսերի վերաբերյալ:

Վիճակագրական տվյալները թեև նեղ շրջանակի մասին են տեղեկություններ հաղորդում, այնուամենայիվ, որոշակի հստակ պատկերացում կազմելու հնարավորություն են տալիս: Այս փուլում աշակերտները հանձնարարություն են ստանում սովորել և ինքնուրույն պատրաստել այն կերակուրներն ու թխվածքները, որոնք ներկայացվելու են ցուցադրական դասի ժամանակ:

Նկարագրվող փուլի գործընթացում լուծվում են մի շարք խնդիրներ.

* սովորողները իրազեկվում են հայկական ավանդական և ծիսական կերակրատեսակների մասին,
* հարաբերական ճշգրտությամբ ստանում են ավանդականի նկատմամբ հասարակական վերաբերմունքի և պահանջմունքների մասին ընդհանրական տեղեկություններ,
* ձեռք են բերում կյանքի որոշակի հմտություններ:

**Ստեղծագործականություն և ստեղծարարություն**

Բազմաբնույթ աշխատանքների փուլ է, որի ընթացքում առավելագույնն է դրսևորվում, միաժամանակ զարգանում սովորողների ստեղծագործական միտքը, երևակայությունը, որոշումներ կայացնելու, խնդիրներ լուծելու, ստեղծելու հնարավորությունները: Խմբերի վերաբաժանումը կամընտրական է, յուրաքանչյուր աշակերտի գործառույթները՝ բազմազան: Աշխատանքները արտաքուստ ցուցադրական դասի գեղարվեստական լուծումների նախապատրաստմանը, զննական միջոցներով հարստացմանն են միտված և ներառում են հոգևոր ու նյութական մշակույթի տարրերը, իրականում նպատակադրումը ստեղծագործական, ինքուրույն և փոխադարձ ուսուցման կարողությունների զարգացումն է, հետաքրքրությունների շրջանակների ընդլայնումը, ազգային մտածողության և ընկալումների ոլորտին մերձեցնելը, պատմամշակութային արժեքներին և դրանց առնչվող առկա խնդիրներին հասու դարձնելը:

Քանի որ ուսումնասիրվել են հացաթխմանն առնչվող ժողովրդական պատկերացումներն ու հմայական արարողությունները[[7]](#footnote-7), ալյուր-հատիկ-հաց եռամիասնության նշանակությունը հայոց ծիսահամակարգում[[8]](#footnote-8), նախընտրելի է համարվում խոսքային հաղորդման փոխարեն դրանցից մի քանիսը ներկայացնել տեսահոլովակների ձևով՝ հետագա օգտագործմամբ և տարածմամբ ուսումնական նպատակներ իրականացնելու հեռանկարով: Հոլովակների ստեղծումը պահանջում է ազգային նկարագրի հնարավոր ճշմարտացի արտացոլում, իսկ սա իրենց հերթին՝ ուսումնասիրում, սցենարի մշակում և դերային խաղ: Ուստի առավելագույնն են դառնում աշխատանքային պարտականություններն ու ծավալը, և յուրաքանչյուր աշակերտ ստանձնում է բազմակի գործառույթ:

Ինչպես ցուցադրական դասի, այնպես էլ տեսահոլովակների սցենարների գրմանը մասնակցում են և՛ սովորողները, և՛ ուսուցիչը՝ առավելագույն ներկայանալիություն ապահովելու համար, քանի որ գիտական տեղեկույթը անհրաժեշտ հատվածներում խտացվելու է Դ. Վարուժանի գեղարվեստականությամբ՝ ցույց տալու համար կյանքի՝ վարուժանական պատկերումների արվեստականությունն ու համոզչականությունը: Միասնական պրպտումների արդյունքում գտնված աշխատանքային երգերի միջև ընտրություն է կատարվում, և ձայնային տվյալներ ունեցող աշակերտը (կամ աշակերտները) դրանք սովորում են, ապա ձայնագրվում՝ հոլովակի համապատասխան հատվածներում տեղադրելու համար: Ուշագրավ է դառնում աշխատանքի հաջորդ քայլի կատարման՝ ըստ սեռային պատկանելության բաժանման անհրաժեշտությունը: Տղաներն ուսումնասիրում են հաց թխելու գործընթացի ժամանակ օգտագործվող աշխատանքային գործիքները, դրանք հայթայթում, իսկ պակասող գործիքները փայտից (կամ այլ նյութերից) պատրաստում են իրենք: Աղջիկներն ուսումնասիրում են ազգային նկարագիրը ներկայացնող կարևոր մի բաղադրիչ՝ հայկական տարազը, հագուստի տարրերի, զարդանախշերի, գույների սիմվոլիկան[[9]](#footnote-9): Գրականության և համացանցային տեսական նյութերի և տեսանելիության պակասը լրացվում է գործող մշակութային կենտրոններ այցելությամբ[[10]](#footnote-10), որտեղ համապատասխան մասնագետները ստանձնում են սովորեցնողի և խորհրդատուի դեր: Ձեռք բերված հագուստի պակասը լրացնում են ինքնուրույն՝ հընթացս սովորելով, կարելով և ձևավորելով[[11]](#footnote-11): Դերային խաղի մշակումը կատարվում է սեփական ուժերով, անհրաժեշտության դեպքում՝ դերասանի ուսուցմամբ և ուղղորդումներով: Տեսահոլովակների նկարահանումը կատարվում է բնական միջավայրում[[12]](#footnote-12)՝ սովորողների և ուսուցչի համագործակցությամբ:

Նախագծի այսպիսի ուղղությունը պատանիներին հնարավորություն է տալիս ձեռք բերել համապարփակ գիտական և կիրառական գիտելիքներ, գնահատել ստեղծագործ աշխատանքը, կապ հաստատել մշակութային կենտրոնների, համայնքի բնակիչների հետ, առնչվել առկա խնդիրներին, մտորել լուծումների շուրջ:

Աշակերտների յուրացրած ազգագրական նյութը ներկայացվելու է նաև ցուցադրական դասի ժամանակ՝ գեղարվեստական լուծումներով այնպես, որ նոր գիտելիքներ և կարողություններ ձեռք բերելու հնարավորություն ստեղծվի: Գեղարվեստականությունն արտահայտվում է արվեստի ճյուղերով, և քանի որ նախագծի նպատակներից մեկը կրթվող սերնդին ազգային արմատներին կապելն է, ուստի նպատակահարմար է պարի ցուցադրումը՝ մի կողմից հաշվի առնելով նրա՝ ազգային ինքնության տեսանելի արտացոլումներից մեկը լինելը, մյուս կողմից՝ սովորելու և ստեղծագործելու հնարավորություն տալը: Նպատակադրումն իրականացվում է պարել իմացող աշակերտների օժանդակությամբ, որոնք որոշակի գիտելիքներ ունեն պարարվեստի մասին, կարող են ճիշտ ընտրություն կատարել և սովորեցնել դասընկերներին, անհրաժեշտության դեպքում կարելի է դիմել պարուսույցի աջակցությանը՝ իբրև խորհրդատուի[[13]](#footnote-13): Աշխատանքում կիրառելի է նաև պրոբլեմային ուսուցումը՝ աշակերտներին հնարավորություն տալով ինքնուրույն քննարկումներ անելու, որոշումներ կայացնելու և լուծումներ գտնելու: Այս նպատակով ներկայացվող պարերից ընտրեցինք մախոխի պարի բեմականացումը: Համապատասխան գրականությունից[[14]](#footnote-14) ուսումնասիրություններ կատարելուց հետո պարուսույց աշակերտը մտորում է, քննարկում ուսուցչի և պարել իմացող դասընկերների հետ, ապա եզրահանգումներից հետո մշակում է պարային քայլերը՝ սովորեցնելով կամավոր ընտրված դասընկերներին: Պարերի նկարահանումները նպատակահարմար է իրականացնել մշակութային որևէ հուշարձանի տարածքում՝

* ապահովելու համար հոլովակի գեղարվեստականությունը՝ բնապատկերի ակնահաճո տեսարանով,
* աշխատանքը ծառայեցնելու էքսկուրսիա կատարելուն, այս վերջինն էլ՝ մշակութային կոթողի մասին տեղեկություններ իմանալու, այն արժևորելու, խնդիրներն արձանագրելու համար: Վերջին հանգամանքը կարող է դառնալ նոր նախագծի թեմա՝ հասարակական հնչեղություն տալու, լուծումներ որոնել-գտնելու ակնկալիքով[[15]](#footnote-15):

Ուսումնառուի ստեղծագործական մտածողությունը և լուծումներ տալու կարողությունը կիրարկելու այլ հնարավորություններ են նաև մեր սցենարում առկա ենթաթեմաներից հետևյալները՝ «Հացը, հատիկը՝ որպես բախտափորձում», «Հացը՝ բանադարձումներում», «Հացը՝ ոգեղեն»: Նշված բոլոր ենթաթեմաներում առկա է բեմականացումը, որի ընթացքում աշակերտին հնարավորություն է տրվում օգտվելու ստեղծագործական երևակայությունից:

Առաջին ենթաթեմայում ներկայացվում է գարու հատիկներով գուշակության արարողությունը[[16]](#footnote-16), երբ ընթեցվածը պիտի կերպավորում ստանա: Երկրորդ ենթամասում ոչ խոսքային հաղորդմամբ բեմադրվում են «Հացին երգը» ուսումնասիրելու ժամանակ սովորած այն դարձվածքներից[[17]](#footnote-17), որոնք ազգային նիստուկաց կամ մտածողություն են հուշում: Երրորդ ենթաթեման ներկայացնում է Ֆրիկի, Ղ. Ալիշանի, Ավ. Իսահակյանի, Ե. Չարենցի անուններին առնչվող զրույցներ, որոնց մեջ ընդգծվում է հացի նկատմամբ հայ գրողների ակնածանքն ու հայրենասիրությունը: Զրույցները նախընտրելի է բեմադրել՝ աշակերտներին կերպար կերտելու հնարավորություն տալով:

Ցուցադրական դասը հետապնդում է ծնող-աշակերտ-ուսուցիչ և հյուրեր միկրոհանրությանը, իսկ դասի տեսագրությունը[[18]](#footnote-18) տարածելով՝ հանրության ավելի լայն շրջանների իրազեկել հայկական ազգային սովորույթների, ժողովրդական ընկալումների մասին, փորձել վերականգնել ազգային մշակույթի գեղեցիկ և իմաստակիր տարրերը, հետադարձ հայացք գցելով՝ վերարժևորել մեր ինքնությունը:

**Եզրակացություն**

Ինտեգրված ծավալուն նախագծային աշխատանքները լայն հնարավորություն են մտահորիզոնը ընդլայնելու, մասնագիտական կողմնորոշմանը նպաստելու համար: Այսօրինակ աշխատանքներով ուսումնառու սերնդի գիտակցությանը հասու է դառնում գիտելիքի կուտակման նպատակային իրացումը, հասարակական զարգացմանը նպաստելու պարտավորությունը: Նախագծի քայլ առ քայլ իրականացումը և հետադարձ կապը կօգնեն ընդհանացնելու գիտելիքների, կարողունակությունների և արժեքային համակարգի փոխկապակցվածության և զարգացման փուլային իրողություններ լինելու հանգամանքները: Ազգային արժեքները վեր հանող նախագծերը կամրապնդեն ազգային մշակույթի կրողը լինելու գիտակցումը, կնպաստեն ինքնավերլուծական կարողությունների զարգացմանը, կօգնեն կատարել ինքնարժևորում համազգայինի և համաշխարհայինի համապատկերում, կհիմնավորեն համապիտանելիության գաղափարը՝ աստիճանական զարգացում տալով քաղաքացիական մտածողությանը:

Արդի կրթական համակարգի, ուսումնառության մշակվող տարատեսակ մոտեցումների, զանազան նախագծերի իրականացումը, որոնք, ի վերջո, կոչված են կենսական հմտություններ զարգացնելուն, մեր իրականության մեջ պիտի ծառայեցնել ինքնության արժևորման, ազգապահպանման, ահագնացող մարտահրավերներին դիմակայելու ծրագիր մշակելու, համաշխարհային տեղաշարժերում ազգային միասնական նպատակներով առաջնորդվելու, ապագայի տեսլական ունենալու և հաջորդող քայլերն ուրվագծելու պահանջներին՝ համաշխարհային հոլովույթում կենսահաստատ տեղ ունենալու գերագույն նպատակով:

**Գրականության ցանկ**

1. Ադամյան Վ., Բաբայան Ժ., Հայկական խոհանոցի բառարան, Ե. 2015:
2. Ավագյան Ս., Արճակ, Հայ ազգագրություն և բանահյուսություն, հ. 8, Ե., 1978:
3. Բդոյան Վ., Հայ ազգագրություն, համառոտ ուրվագիծ, Ե. 1974:
4. Խաչատրյան Ժ., Ջավախքի հայ ժողովրդական պարերը, Հայ ազգագրություն և բանահյուսություն, հ. 7, Ե., 1975:
5. Խաչատրյան Ս., Ուսուցման արդյունավետ հնարներ, Ե., 2020:
6. Խառատյան-Առաքելյան Հ., Հայ ժողովրդական տոները, Ե. 2005:
7. Կարգ Հանրակրթության պետական չափորոշչի ձևավորման և հաստատման, հավելված N 1 ՀՀ կառավարության 2021 թ. փետրվարի 4-ի N 136-Ն որոշման:
8. Հակոբյան Գ., Ներքին Բասենի ազգագրությունը և բանահյուսությունը, Ե., 1974:
9. Պողոսյան Հ., Օթարյան Զ., Հայկական հարսանիքը հնի և նորի խաչմերուկում, Ե. 2007:
10. Սահակյան Կ., Հովհաննիսյան Ռ., Հացին առնչվող ժողովրդական պատկերացումներ և հավատալիքներ, ՀՀ ԳԱԱ, Շիրակի հայագիտական հետազոտությունների կենտրոն, N 15, Գյումրի, 2012:
11. Ստեփանյան Ա., Հայ ժողովրդական տարազի զարդանախշերը, հայ ազգագրություն և բանահյուսություն, Ե. 2007:
12. Սուքիասյան Ա.,. Գալստյան Ս, Հայոց լեզվի դարձվածաբանական բառարան, Ե., 1975:

**Հավելված**

(Ներկայացված նախագծային աշխատանքի բովանդակության մասին պատկերացումն առավել տեսանելի դարձնելու նպատակով սույն հետազոտական աշխատանքին կցում ենք ցուցադրական դասի սցենարը՝ իբրև հավելված:)

***Դ. Վարուժան, «Մուսային» բանաստտեղծությունը***

***Նախաբան: ԵՐԿՐԱԳՈՐԾԱԿԱՆ ՄՏԱՀԱՅԵՑՈՒԹՅՈՒՆՆԵՐԻ ԱՌԱՋԱՑՈՒՄԸ***

*Մարդը, դժվարանալով բացատրել բնության երևույթները, դրանք կապում է աներևույթ ուժերի հետ: Անգամ սեփական ստեղծագործությունը, այդ թվում և հողամշակությունը վերագրում է ոգիների աշխարհին, որոնց հովանավորությանն է հանձնում աշխատանքային յուրաքանչյուր բնագավառ: Առաջանում է հողագործության հետ կապված հավատալիքների շղթա՝* ***ցանքի նախապատրաստում, կատարում, խնամք, բնական աղետների կանխում, բերքահավաք, բերքի տոն****:* *Այս շղթան էլ ներկայացնում է երկրագործական գործունեության ընթացքը, որն աստիճանաբար ընդունում է տարեցույցի բնույթ: Նրա հանգուցակետերն են տարվա 4 եղանակները և դրանցում երկրագործությանը նվիրված տոները՝* ***Նոր տարին, Սուրբ Սարգիսը, Բարեկենդանը, Ծաղկազարդը, Համբարձումը:***

1. ***ԵՐԿՐԱԳՈՐԾԱԿԱՆ ՊԱՇՏԱՄՈՒՆՔ***

***Ա. Երկրագործական պաշտամունքի հովանավոր աստվածներն ու զոհաբերությունները***

*Հին հայերի պատկերացումներով հողի բերքը* ***Վանատուր*** *աստծո հովանավորության տակ էր: Հեթանոսական կրոնի մեջ երկրագործական պաշտամունքն ամենակարևոր տեղն էր գրավում, քանի որ նյութական բարիքների արտադրության մեծ մասը կապված էր հողագործության հետ:*

*Հայի կյանքում ոչ մի բան այնպես մշտապես չի կրկնվում, ինչպես հանապազօրյա հացը: Հացն այնքան է պաշտվել, որ հասցվել է նրա էանիշները կրող աստվածության աստիճանի:*

***Աշորան*** *գեղանի օրիորդ է եղել՝ 4 վարսահյուսքերով՝ ցորնաթույր, հաճարաթույր, գարեթույր և կորեկաթույր: Մի անգամ, Մասիսի լանջերին հայտնաբերելով և համտեսելով վայրի ցորենը, նա մարդկանց սովորեցնում է ճաշակել այն: Սակայն մարդիկ վատ են զգում շատ ուտելուց և Աշորային մեղադրում են իրենց ոչնչացնելու մտադրության մեջ: Աղջկա նկատմամբ դատաստան են տեսնում՝ նրան Մասիսի վիհը քարավեժ անելով: Իսկ ավելի ուշ, հասկանալով, որ սխալվել են, զղջում են ու աստվածացնում նրան:*

*Այնուհետ Աշորայի անունով պիտի կոչեին Արշարունիք գավառը, Շիրակ և Շարուր դաշտերը, Աշան գյուղը, իսկ հացը պիտի նշանավորվեր Հացաշեն, Հացառատ, Հացավան, Հացի, Հացիկ, Հացեկաց գյուղերի անվանումներում:*

*Ցորենի բերքը հովանավորում էր պտղաբերության դիցուհի* ***Անահիտը****: Սովորություն կար արտը հնձելուց հետո առաջին բերքի հասկափնջերը տանել և դրանցով ծածկել դիցուհու արձանը: Նրանք համոզված էին, որ զոհաբերությամբ ապահովում են իրենց բերքի պահպանումը աղետներից: Երկրագործական զոհաբերության հնագույն այս ծեսի վերապրուկ էր հետագայում ցորենի կամ հասկի նվիրաբերումը: Վարդավառի տոնին հասկերին խաչի, կեռխաչի կամ կենաց ծառի տեսք տալով՝ եկեղեցի էին տանում՝ խնդրելով, որ դաշտերը կարկուտից ու մորեխից անվնաս մնան:*

***Դ. Վարուժան, «Խաչբուռ»***

*Աղջիկներն իրենց պատրաստած* ***խաչ-փնջերը*** *կամ* ***խաչբուռները*** *գիշերը գաղտնի նետում էին մտերիմների բակերը: Դրանք ստացող տանտիկինները՝ որպես օրվա գլխավոր զարդ ու խորհրդանիշ, դնում էին ցորենի կամ ալյուրի ամբարի վրա:*

***Հողամշակության և հացաթխման ամբողջ շղթան ուղեկցվում է զոհաբերման գաղափարով, ծիսահմայական արարողություններով ու մոգարգելքներով:***

*Մատաղները և՛ անհատական, և՛ համայնքային էին, ինչպես արյունալի, այնպես էլ անարյուն: Մատաղներ էին անում հողին օգնելու նպատակով:
Հասարակական հացկերույթներն ուղղված էին համայնքային բարեկեցությանը, միասնությանը, բերքի ու բարիքների առատությանը, ունեին տոնածիսական բնույթ: Համայնքային հացկերույթների ծիսատոնական կերակուրները եփում էին դրսում, տաճարների մոտ, նվիրում աստծուն, այս կամ այն սրբին: Ծիսական կերակուրներ էին* ***հարիսան՝*** *նվիրված երկրագործությանը,* ***խաշը՝*** *նվիրված անասնապահությանը,* ***կաթնապուրը՝*** *նվիրված առավելապես կաթնամթերքի առատության ապահովմանը: Մատաղները հաճախ եփում էին դաշտերում, ուխտավայրերում, ջրերի ակունքների մոտ համայնքի ուժերով, եփում և բաժանում էին արդար մարդու համարում ունեցողների ձեռքով: Առաջին շերեփները շաղ էին տալիս արտերում, որ բերքը առատ լինի, բաժանում առնվազն 7 տեղ: Տարվա առաջին մատաղը* ***Մեծ պասի******Ախալն*** *էր, որ տրվում էր պասի վերջին կիրակիին: Համայնքային հացկերույթներից էր*  ***Զատկի մատաղը****, որ կոչվում էր* ***ախառ:*** *Նրանք, ում բաժանում էին ախառը, բարեմաղթում էին՝ «էս տարի մեր հորերը ցորեն-գարով լցվեն», «արտերում ցորենը թումբ տա»:* ***Կաթնապուրը*** *համարվում էր* ***Համբարձման տոնի մատաղը****, որն այդ օրը եփվում էր բոլոր տներում վաղ առավոտյան: Որոշ տեղերում կաթնապուրը եփում էին խմբովի, արտերի մոտ և մի քանի շերեփ շաղ տալիս արտերի շուրջը՝ հնձի առատությունն ապահովելու, արտը մորեխից ու կարկուտից զերծ պահելու համար:* ***Հարիսան****՝ որպես մատաղ, եփվում էր Վարդավառին: Այս տոնը համընկնում էր դաշտերում հասունացած հացահատիկի հավաքին և նախորդում էր բերքի տոնին: Բերքը փառաբանելու համար հայ մելիքները կազմակերպում էին դաշտային ճաշկերույթներ: Եփում էին մեծ կաթսաների մեջ, պահպանում մատաղի բոլոր կանոնները: Կաթսաներով հարիսան եփվում էր նաև Խաղողօրհնեքին՝ մատաղին զուգահեռ, իսկ Ս. Գևորգի ուխտագնացության տոնը՝ հոկտեմբերի վերջին կիրակին, պարտադիր նշվում էր հարիսայով, որը եփվում էր բոլոր տներում՝ սակավանդամ ընտանիքներում՝ պարտադիր 2 հավով, բազմանդամ ընտանիքներում՝ 8-10: Այս հարիսան անվանում էին նաև* ***կալի կորկոտ:***

***Բ. Հողամշակման փուլերն ու երկրագործական հավատալիքները***

***Դ. Վարուժան, «Արտերուն հրավերը»***

***Ցանքսի նախապատրաստումը*** *սկսվում էր ծիսական դաշտագնացություններով: Մեծ պասի Միջինքին սկեսուրները նորահարսի և նրա բարեկամուհիների հետ տոնի ուտելիքներով կատարում էին դաշտային զբոսախնջույքներ: Զատկի Ախառ մատաղի օրը կատարվում էր հողի բեղմնավորմանն ուղղված ծեսը. տղամարդիկ եզները տանում էին դաշտ, որ պտտվեն ձյունից «ծոցվոր դարձած» հողի վրա:*

***Վարուցանք:*** *Հացահատիկի ոգին մարմնավորված է արական ու իգական սկիզբներում' հողաբերքի ու տղաբերքի ծննդաբանության խորհրդով: Տարվա այդ շրջանում հողը երիտասարդ աղջկա ունակություններով էր օժտված: Հավատալիքի համաձայն վարող անձնակազմը կախարդված էր մայր աստվածուհուց: Սա վարողների մոտ առաջացնում էր սիրային-պտղաբերական զգացումներ:*

***Դ. Վարուժան, «Կակաչներ»***

***Ցորեն*** *ցանելուց առաջ գնում էին եկեղեցի, մոմ վա­ռում, հողաբերքի օրհնության պատարագ մատուցում՝ «Տեր ողորմյա»: Գետինն օրհնում են՝ առաջին բուռ ցորենը շաղ տալով: Ցորենը զինվոր է, որն ընդունում է նոր կյանքի՝ բնության զարթոնքի մարտահրավերը: Չամուսնացածները իրավունք չունեին առաջին բուռ ցորենը ցանելու:*

***Դ. Վարուժան, «Ցան»***

*Սերմնացանը ցանքի նախորդ և մի քանի օրերը' մինչև ցանքի վերջը, կնոջ հետ առագաստ չէր մտնում, որ ցորենը չսմքեր: Ամուլ կինը ցորեն ցանելու գիշերը կենակցում էր ամուսնու հետ, որպեսզի ինքն էլ պտղավորվեր:* *Նվազ բերք ստացողն իր սերմ­նացու ցորենը փոխում էր նախորդ տարին առատ բերք ստացածի սերմնացուի հետ, որ նրա առատությունից բաժին ունենար: Հավատում էին, որ եթե նոր տան հիմքի մեջ մի բուռ ցորեն շաղ տային, տունը հացառատ կլիներ: «Հացը սկսվում է ցորենից»,- ասում է ժողովուրդը:* *«Աշխարհք գութնի մոտ կլիանա»,- հաստատում է էպոսը: Հացն անվանում էին «արդար եզան վաստակ»: Հավատում էին, որ վարող առաջին գործիքը և վարուցանքը աստծո պարգևն է: Գութանը համարվում էր սրբազան գործիք, նրա առանձին մասեր կոչվում էին տոտեմ կենդանիների անուններով, զույգ լծկաններին օժտում տոտեմական կամ աստեղային անուններով. մաճկալը կոչվում էր գութնամեր:*

*Կարևորվում էին բնական աղետների դեմ պայքարի, երաշտի ժամանակ՝ անձրևաբերության մոգական արարողությունները: Անձրևաբերության հմայածեսերից մեկը կապվում էր գութանի հետ: Կանայք, իրիցկնոջ գլխավորությամբ լծվում էին գութանին և վարում չորացած գետի հունը: Անձրաբերության ամենատարածված ծիսախաղը Նուրինի խաղն էր:*

***Դ. Վարուժան, «Գարնան անձրև»***

***Հունձք:*** *Հունձքը ևս ծիսական արարողակարգ է:*

***Դ. Վարուժան, «Հասուն արտ»***

*Հնձվորը գերանդին սրում էր, երեսը խաչակնքելով «Օրհնյալ է Աստված» ասում ու սկսում գերանդին աջ ու ձախ փարտել-հնձել: Արտի մեջ տեղ-տեղ պատահած կարճ ցորենը մանգաղով էին հնձում: Հունձը վերջացնելուց հետո մշակները մի հեղի էին կապում ու տանում նանեին՝ աչքալույսի ընծա՝ բարեմաղթություններով. «Բարով-խերով, ուրախությունով, դուռով-դրկցով, ցա­մաք աչքով և ուրախ սրտով արժանանանք թազա հացը ուտելուն»: Հավատում էին, որ ով կապեր վերջին խուրձը, այդ տարի կամուսնա­նար:* ***Հասկի*** *վերջին խրձից պատրաստված պսակը օրհնում էին եկեղեցում ու պահում մինչև հաջորդ գարուն: Որոշ շրջաններում վերջին խուրձը կոչում էին* ***հացի մայր կամ հնձի մայր, երբեմն էլ՝ Նանի:*** *Այդ խուրձը պատրաստում էին կնոջ նման, զարդարում ծաղիկներով ու գոգնոց կապում:* *Ցորենի հասկերից նորա­փեսայի համար նարոտ էին հյուսում՝ նորաստեղծ ընտանիքին հացառատություն ու բարեբախտություն մաղթելով:*

***Դ. Վարուժան, «Հունձք կը ժողվեմ…»***

*Ցորենի բերքը և այգեկութը նշանավորվում էր առաջին հասկերի և առաջին պտուղների նվիրաբերումով ու բերքի տոնով՝ ի գոհունակություն բերքահավաքի:*

***(9 ոտք պարի «Բերքի տոն» հոլովակը)***

***Գ. Հատիկ: Հատիկապաշտությունը տոնածիսական համակարգում***

*Հացի պաշտամունքը նույնանում է հատիկապաշտությանը: Բոլոր տեսակի հատիկները՝ ձավարեղենը, ցորենը, հմայող, հաջողություն ապահովող ուտելիքներից են, որոնց առատ օգտագործումը պիտի ապահովեր կյանքի հարատևությունը: Հատիկը, ընդեղենը՝ ընդհանրապես, հացահատիկը՝ մասնավորապես, խորհրդանշում էր նաև պտղաբերումը: Մարդու կյան­քի անցումային փուլերը ևս նշվում են հատիկի պաշտամունքի դրսևորմամբ, ինչպես երեխա­յի ատամհատիկի ծեսը: Հարգիության աստիճան ունեցող կամ տոնածիսական ճաշատեսակ­ներն առնչվում էին հատիկապաշտությանը: Հատիկը աղանձի տեսքով՝ իբրև ծիսական կերակուր, հայտնվում էր Նոր տարուն, Սուրբ Ծննդյան տոնին, Տյառնընդառաջին, Մեծ պահքին:* ***Տյառնընդառաջին*** *խնամիները հարսի ու փեսայի տուն աղանձափոխանակություն էին կատարում՝ տղաբերքն ու հողաբերքն ապահովելու համար: Լոռեցիները հավատում էին, որ եթե պասի առաջին օրը* ***աղանձ*** *չուտեն, պասի ընթացքում շրթունքը կճաքի, կամ բերանները կհոտեն: Պտղաբեր աղանձին ու* ***փոխնդե խաշիլին*** *Տերնդեզի կրակի զորությունը հաղորդելու համար պտտում կամ շաղախում էին նրա շուրջը: Հատիկ ուտելը պարտադիր էր Ծաղկազարդին՝ իբրև բուսականության, բնության զարթոնքին նվիրված տոնի: Տանտիկինները մեծ քանակությամբ խաշած ցորենից, սիսեռից, չամիչից ու մանրած շաքարից* ***«հատիկ»*** *էին պատրաստում, ուտելուց բացի նվիրաբերում տուն այցելող երեխաների խմբերին:*

***Նոր տարին,*** *որը փոխարինել է Նավասարդին, շարունակել է դիտվել իբրև բերքի տոն: Տոնական կերակուրների մեծ մասը պասավուր էր, բաղադրվում էր հատիկներից՝ ցորենից, լոբուց, ոսպից, սիսեռից՝ քյուֆթաներ, տոլմաներ, գնդիկներ, ապուրներ: Շատ տեղերում ընդունված էր* ***մայրամապուրը****: Եփում էին ծեծած կորկոտով, չամիչով, չոր ծիրանով ու սալորով, վերջում դոշաբ լցնում: Նոր տարվա ծիսական կերակուրները, սակայն,* ***քյաշկան*** *կամ* ***հարիսան*** *էին: Քյաշկան շերտ առ շերտ դրված ձավարից ու գառան մսից էր բաղկացած, հարիսան՝ լավ հարած ձավարից ու հավի մսից: Երկուսն էլ ուտում էին առատ յուղով՝ տարվա ընթացքում յուղի առատությունն ապահովելու համար: Նոր տարվա բարեմաղթանքների մեջ ամենուր մաղթվում էին ալյուրը, ցորենը, կորեկը, հաճարը. «լիքը հորեր՝ աճարի, ցորենի, կորեկի, գարու»:*

***Ծննդյան տոնի*** *սեղաններին դրվում էին առատ յուղով օծված բրնձով, ձավարով, արիշտայով խառը կամ անխառն փլավներ, մեղրով քաղցրացրած խաշիլ:*

***Սուրբ Սարգսի*** *տոնն առնչվում էր հացաբույսերի, մասնավորապես ցորե­նի և դրանից պատրաստված փոխինդի հետ, որն այս տոնի ծիսական կերակուրն էր:* ***Փոխինդով*** *արված* ***խաշիլի*** *առաջին պա­տառը դնում էին դռան շեմին կամ կտուրին, որ թռչունները տանեին այն ուղղությամբ, որտեղ նրանց սպասումների իրականացման հորիզոնն էր:*

***Մեծ պասի*** *ծիսական կերակուրն էր* ***մախոխ ապուրը,*** *որը եփում էին եռացրած կորկոտը թթխմորի մեջ շաղախելով և գնդիկներ պատրաստելով: Ապուրի պատրաստմանը զուգորդում էին հմայական արարողություններ՝ կենտ թվով գնդիկներ սարքելը և կենտ թվով գնդիկներ ուտելը, երեխաների՝ էշի նման խռանչելը, որ մախոխը շուտ թթվի, տղամարդկանց առանց նվագի, մախոխի երգը երգելով պար բռնելը: Պարում էին համայնքի բոլոր տղամարդիկ՝ խմբերի բաժանված: Յուրաքանչյուր խումբը մախոխի շուրջ 7 պարապտույտ էր գործում:*

***(Մախոխի պարի տեսահոլովակը)***

***Զատկի*** *թաթախման ընթրիքը բաղկացած էր* ***բրնձով ու չամիչով փլավից, թանով սպասից և կաթով կորկոտաճաշից:*** *Բրնձով ու չամիչով փլավը նվիրված էր երկրագործությանն իր 2 ճյուղերով՝ հացամշակությանը և խաղողագործությանը, թանով սպասը և կաթով կորկոտաճաշը՝ հացամշակությանն ու կաթնատվությանը:*

*Թանձր եփած թանով սպասը կամ կաթով կորկոտաճաշը նաև* ***Ծաղկազարդի*** *շաբաթ օրվա թաթախման ընթրիքի ուտեստներն էին****:***

***2.ՀԱՑ. ՀԱՑԻ ՊԱՇՏԱՄՈՒՆՔ***

***Ա. Հացի տեսակները***

*Հայաստանում հիմնական սննդանյութեր են եղել հացը, ձավարեղենը և կաթնեղենը:*

*Հանապազօրյա գործածման արդյունքում հացը կենսապահպան անհրաժեշտությունից վերածվել է պաշտամունքի առարկայի, առնչվել պտղաբերման գաղափարին, զուգորդվել մայրական սկզբի հետ: Նրան վերագրվել է կենարար ուժ, խորհրդանշել է առատությունը:*

*Հայերը ստեղծել են հացի բազմաթիվ տեսակներ՝* ***լավաշը****՝ նրբաթերթ երկար հաց,* **թերթըբացը՝** *քաղցրեղենի հատուկ լավաշ,* ***անեկը՝*** *անթթխմոր հաց,* ***խուկլին՝*** *կիսաթթված խմորով հաց,* ***ցորենհացը,******գարեհացը,******ճոնը****՝ հաճարի հաց,****ճաթը՝*** *կորեկի կամ եգիպտացորենի հաց, բոլորակ, ծակ հացի տեսակներ՝* ***բոքոնը, ծակուլիկը****,* ***բլիթը, դոնիկը, կոլոճը,*** *մոխրի վրա թխվող հացեր՝* ***փուռնիկը, կրկենը, քոմբան՝*** *տաք քարի հացը,* ***բոկեղը՝*** *ռուպով խմորած բոլորակ փափուկ հաց,* ***թալուկովը՝*** *բուսայուղով, համեմունքներով և նռան հատիկներով հաց,* ***խորիսխ մեղուն՝*** *յուղով ու մեղրով թխած հաց,* ***պյորեկը՝*** *լցոնած միջուկով հաց,* **ալրեփշտիկը՝**  *կենտրոնում ալյուր լցված հաց,* ***ճմուռ՝*** *տաք յուղով ճմռած բոքոնը,* ***ճաղը՝*** *ոլորած և հյուսված հաց,* ***զեմպիկը,******մատնաքաշը, բաղարջը,******նկանակը, կուտհացը, կլիկը, կողին, կսկուծը, պանը, պասպաճիկը, պուռման, տողիկը,******բմբոշը, հուսքը, խաշխաշովը, խլրտիկը, կաթնահունցը, տամպուզը, ճլրտակը, սոմինը, շրեշովը,******քուլիճան, պիտեն, պիսմետը,փարայովը, փուռիդը, թերունը,******տփալոշը, գուկարը,* բոբոջը** և այլն: *Արևհացերը, լուսնաձև, խաչաձև հացերը, ծիսական և գուշակության հացերը արտահայտում են ժողովրդի ծիսամշակութային կենցաղում ամրագրված հացի հետ կապված հավատալիքները: Բացի տարբեր տեսակի հացերից, բաղարջներից ու գաթաներից, ալյուրից պատրաստում էին էրիշտա, ալրե խաշիլ, խավիծ, հասութա, պոչով ապուր, թաթար բորակի և այլն:
Հացաթխման համար անհրաժեշտ պարագաներն են՝* ***ամբարը, տաշտը, տեփուրը, գրտնակը, սեղանատախտակը (խոնչա կամ փեշխուն), ակիշը, թաթակիշը, բատատը, փարտիչը*** *(թոնրի պատերը մաքրելու լաթը),* ***անթրոցը*** *(կրակխառնիչ):* ***Տաշտերը*** *պատրաստում էին միակտոր փայտից տարբեր չափերի: Այն միշտ մաքուր էին պահում, օգտագործում նաև որպես նորածնի մկրտության ավազան: Խմորը հասունանալուց հետո գնդեր էին անում, և դրանց ձև տալու համար տեղափոխում* ***տեփուրով: Ակիշը*** *կամ քերիչը օգտագործում էին հացը կամ լավաշը թոնրից հանելու համար,* ***թաթակիշով*** *կամ տաշտաքերիչով կտրում էին խմորը և քերում տաշտակը:* ***Գրտնակները,*** *որոնցով բացում էին գնդերը, տարբեր չափի էին: Կային գաթաներ բացելու համար նախշազարդ գրտնակներ:*

***Բ. Հացաթխում***

***Թոնիրը,*** *թեև առնչվում էր կրակի պաշտամունքին, բայց իբրև հացարար, կապվում է նաև հացի գաղափարի հետ: Տեղադրվում էր տան կենտրոնում և օրհնվում քահանայի կողմից: Թոնիրը սուրբ էր համարվում, և եկեղեցի չունեցող գյուղերում կատարում էր եկեղեցու դեր: Այդպիսի գյուղերում պսակը կատարվում էր թոնրի շուրջ, իսկ նորապսակները մեծարանք էին մատուցում թոնրին: Թոնրատունն ունեցել է հատուկ կարգ ու կանոն: Այն մաքուր էին պահում, կրակը վառում արևածագին՝ տղամարդու ձեռքով: Ալրմաղեքը տեղի էր ունենում երեկոյան, հացի թխումը՝ արևածագին՝ աղոթքով: Հացը թխելուց հետո հացթուխը դարձյալ աղոթք էր մրմնջում՝ գրտնակը գլխին դնելով: Հացի թխման ժամանակ տղամարդու մուտքը թոնրատուն արգելվում էր, որ հացերը թոնիրը չընկնեն: Արգելվում էին նաև վատ խոսքերը, փոխարենը հնչում էին աղոթքը, երգն ու կատակը՝ ապահովելով աշխատանքային աշխուժությունը: Հացաթխման ողջ ընթացքն ուղեկցվում էր ծիսամոգական արարողություններով և լի էր առատությունն ապահովելու հավատալիքներով ու մոգարգելքներով:* ***-***

***(Հացաթխման տեսահոլովակը)***

***Գ. Լավաշ***

*Լավաշն ամենատարածված հացատեսակն էր: Այն միայն ուտեստ չէր, այլ նաև
տոնածիսական ու պաշտամունքային նշանակություն ունեցող մշակութային տարր, հարգի՝ հարսանեկան, թաղման ծեսերում և հավատալիքներում: Լավաշը երկար պահելու համար թխում էին մեծ քանակությամբ. դրա համար հրավիրում էին ազգակից և հարևան կանանց, որոնք պիտի հաշտ լինեին միմյանց հետ: Թխված լավաշները կախում էին պարանին, չորացնում արևի տակ և պահում: Ուտելուց առաջ թրջելով փափկացնում էին:**Առաջին հացը, որպես կանոն, կուտ էր գնում: Թխված առաջին 7 հացերը զոհաբերում էին, որ տան ղսմաթը հաստատ լիներ: Թոնրից հացը հանելով’ ասում էին. «էս մեկը Հիսուսի համար է, մյուսը՝ հիվանդ հարևանի, երրորդը՝ նորաստեղծ ընտա­նիքի, չորրորդը՝ կարոտյալների, հինգերորդը՝ պանդուխտների, վեցերորդը՝ զրկված­ների, յոթերորդը՝ երկնքի թռչունների, այսինքն՝ հա'ց տուր, որ հաց բերի»:*

***Դ. Հացի հավատալիքներ և ծիսահմայական արարողություններ***

*Հացի հետ կապված հավատալիք­ները ձևավորվել են դարերի հոլովույթում և պատկերացում են տալիս հին հայերի վաղնջական աշխարհընկալման ու սովորութային մշակույթի մասին: Հավատալիքների արդյունքում էլ ձևավորվել են ծիսահմայական արարողությունները: Հաց թխելու համար ջուր տաքացնելիս խաչա­կնքում էին, որ սատանաները վրան չլվացվեին: Առաջին վառված հացը ամուս­նացած կինը չէր ուտում՝ հավատալով, թե ամուսնուն վատ բան կպատահի: Կուտ գնացած առաջին հացը տալիս էին ամուլ կնոջը, որ ուտեր, պտղավորվեր: Հաց թխելիս եթե թոնրի մեջ իրար կոդք կոդքի խփված երկու հացերի եզրերը միմյանց վրա գային, սրանցից մեկը հանում էին և ընտանիքի անդամներից մեկի գլխի վրա երկու կես անում, որ նա հարստանար: Թխած հացը եթե բշտեր, ուռչեր կամ պատռվեր, այդ տարվա բերքը առատ կլիներ: Եթե թոնրի մեջ հացը բացվեր, ծակծկվեր, չար բերան կբացվեր: Հաց թխելիս, եթե բատատը հացթուխի ձեոքից ընկներ թոնիրը, վատ նշան էր. դժբախտություն կպատահեր: Մաղի մեջ մնացած ալյուրը լցնում էին թախտի տակ, որ հարսը ընտանեսեր լիներ: Տաշտի վերջին հացը չէին ուտում, կեսը կտրում, գցում էին թոնիրը՝ ասելով՝ «վերջին հացը՝ կրակին»: Հացի վառված, սևացած մասն ուտողը վաղ թե ուշ դրամ կգտներ:**Հաց ուտելուց հետո պետք է սեղանը անմիջապես հավաքեին, այլապես հացի հրեշտակը կհոգներ և կարող Էր ընտանիքին վնասել:**Հացի փռոցը դուրսը թափ չէին տալիս և թոնրատան պատերը չէին սրբում, որ տան առատությունը չկորչեր: Ամբողջական հացը տնից դուրս չէին տալիս, մի փշուր կտրում էին, որ ամբողջից մաս ունենային նաև իրենք:*

*Լավաշը, որպես օրհնություն, գցում էին նորածնի կրծքին: Երեխային գիշերը տնից դուրս բերելիս կրծքին կամ ծոծրակին հաց էին դնում, որ լուսնակոխ չլիներ: Եթե երեխան դեռ չէր քայլում, աջ ոտքին բոքոն էին կապում, որ ապահովեին նրա հեշտ քայլելը: Ըստ վանահայերի՝ եթե հացը թխեին Թուխ գետի ջրով և կերց­նեին ուշ լեզու ելնող կամ կակազող երեխային, նրա լեզուն կբացվեր:**Համոզ­ված էին, որ Վանա սրբազան լճի ջրով հունցած հացը ուժ է տալիս կնոջը հեշտ ծննդաբերելու: Եթե երեխաները բոքոնը անցկացնեին իրենց վիզը կամ լավաշը գլուխներին դրած խաղային, այդ տարի հացի թանկություն կլիներ: Հիվանդ ունեցողը լավաշ էր թխում և յոթ տուն բաժանում, որ հիվանդն առողջանար: Լուսնի երրորդ օրը հացը տանից դուրս չէին տալիս' մտածելով, թե տան առատությունը կպակասի: Երբ մեկը տնից գնում էր, հետը հաց էին դնում, որ ղսմաթի ճանապարհ լիներ: Եթե մեկը փափագ-մուրազ ուներ, առավոտ բարի լույսին կզարթներ, հացը կպա­հեր արևի դեմ՝ ասելով՝ «ծաղկա՛ծ արեգակ, դու գիտես»: Հացը, եթե գետնին ընկներ, պետք է անմիջապես վերցնել համբուրել, մեղա գալ հացին ու գլխից վեր դնել: Վախեցածին կամ չարաչք առածին հացի կտորով էին աղոթում, հետո այդ հացը տալիս էին անասուններին՝ ուտելու: Գիշերը շանը հաց չէին գցում, որ տան բարաքյաթը չպակասեր:*

***Ե. Հացը ամուսնական ծեսերում***

***Խոսքկապ:*** *Մեկի հետ խնամի դառնալու համար կարմրհատ յոթ լավաշ էին ուղարկում նրա տուն, որովհետև քամի թե կարկուտ՝ կարմրհատ ցորենը չէր փչքի: Խոսք կապելու համաձայնությունը նշվում էր լավաշը տղայի ու աղջկա հայրերի միջև կիսելով, ընդ որում յուրաքանչյուրն աշխատում էր մեծ կտոր վերցնել****:*** *(Հացը, լավաշը չարխափան հմայիլ էր, խորհրդանշում էր առատությունը, նյութական բարեկեցությունը, հաց կիսելը՝ երջանկության բաժանումը միմյանց միջև:)*

***Հարսնատես:*** *Հարսնատեսին փեսան զոքանչի կենացը խմում էր օղու բաժակի վրա հաց ու աղ դրած, իսկ զոքանչը փեսային հյուրասիրում էր բրնձով ու հավով փլավով: (Աղը չարխափան միջոց էր, հավերժության խորհրդանիշը: Բրինձը խորհրդանշում էր երկար կյանք ու պտղավորում, հավը կամ աքլորը՝ փեսայի ուժն ու առնականությունը, խիզախությունը:)*

***Հինատանեք:*** *Հինատանեքի հաջորդ օրը կատարվում էր հարսին բաղնիք տանելու արարողությունը: Վերադառնալուց հետո աղջկա մայրն ընդառաջ էր գալիս՝ ձեռքին բրնձախառը դրամով աման: Դրանք շաղ էր տալիս աղջկա գլխին: (Բրինձը խորհրդանշում էր երկար կյանք ու պտղավորում, դրամը՝ հարստությունը:)*

*Մեծ պասի* ***Միջինքին*** *նշանված տղա ունեցող ընտանիքներում ձեթով 7 անալի բաղարջ էին թխում և ուղարկում աղջկան, Զատկին՝ 5 գաթա, հաց թխելիս՝ առաջին 7 հացը: Հարսի տանից նվերներն ուղարկում էին զույգ թվով: Առատորեն գաթաներ էին թխում Բարեկենդանին և հարսանիքին: (Կենտ թիվը խորհրդանշում էր արական սկիզբը և շարունակությունը, զույգը՝ իգական սկիզբը և տրամաբանական ավարտը: Կլոր գաթան խորհրդանշում էր արևի կենսական ուժը, խաչ-գաթան չարխափան հմայիլ էր: Քաղցրեղենի գործածումով բարեմաղթում էին բախտավորություն, հարստություն, առատություն):*

***Տաշտադրոնք կամ ալրմաղեք:******(Տեսահոլովակը)***

*Սինուճար տղայի* ***պսակի հացը*** *պետք է թխեր այն կինը, ով շատ երեխաներ ու­ներ, որպեսզի մինուճարը բազմունք դառնար: Հարսանիքի հացի թթխմորը տնից դուրս չէին տալիս, հնարավոր էր՝ չարսիրտ մեկը տաներ և նորապսակներին վնասեր:*

***Հարսանիք:*** *Հարսանիքի օրը մակարները հարսի տանից գողանում էին հաց կամ գաթա, շերեփ, գդալ ու խուփ, թեև նրանց աչալուրջ հետևում էին: (Հացով կամ գաթայով հարսի հետ տանում էին նաև տան դովլաթը, շերեփի տանելով ցանկանում էին, որ հարսը տնտես լինի, գդալը՝ որ բաժանարար լինի, խուփը՝ որ հարսը փակբերան լինի:) Հարսնացուի՝ հայրական տանից դուրս գալուց հետո նրա հետևից մի հին կոշիկ ու մի լավաշ էին նետում՝ իբրև բարեմաղթանք, իսկ ծնողները կավե աման էին կոտրում: (Հին կոշիկի խորհուրդն էր դժվարությունները հաղթահարած կոշիկի նման կյանքի հեշտ ճանապարհ անցնելը, լավաշը՝ առատությունը, կավե ամանը՝ հարսի ետ չդառնալը:)*

***Շեմքի արարողությունները:*** *Շեմը համարվում էր տունն արտաքին աշխարհից սահմանազատող գիծը և հարսանյաց ծեսերում ուներ արարողությունների իր շղթան, որի մեջ կենտրոնական էր հացը: Դրանք էին նորապսակների ուսերին լավաշ գցելը կամ որոշ տեղերում մի քանի հատ իրար փաթաթած լավաշները հարսի թևերի տակ, փեսայի գլխին դնելը: Ապա մի կտոր խմոր էին տալիս հարսին՝ դռան ճակատին կպցնելու համար: Թագվորամայրը թագվորահոր շալակը ելած՝ սկսում էր պարել ու հարսին ներս հրավիրել՝ նրա վրա լավաշ ու պտղավորումը խորհրդանշող չոր մրգեր շաղ տալով:*

***(Թոնրի շուրջ կատարվող արարողությունների հոլովակը)***

*(Մեկնաբանությունը:-Մատուցարանին դրված հացը խորհրդանշում էր առատությունը, աղը՝ երկարակեցությունը, խունկը՝ չարխափան էր: Մատուցարանը տան անկյուններին մոտեցնելը այնտեղ ապրող տան ոգիների բարեհաճությունը ստանալու նպատակն ուներ: Թոնրի շուրջ պտույտ գործելով շրջան էր գծվում: Շրջանը անսահմանությունն է, միասնությունը, ներառում է արևի հզորությունը, բեղմնավոր տիեզերական ուժերը, չարից պաշտպանելու մոգության հիմնական ձևն է:)*

***Զ. Հացը մահվան ծիսակարգում***

*Թաղման և վերափոխման հավատալիքներն ուղղակիորեն առնչվում են հացահատիկի սերմի թաղելու և վերաճելու գաղափարին: Ուստի հացը և հացկերույթն անմիջականորեն կապվում են թաղման ծեսերի հետ: Այն հայտնի է* ***հոգեհաց*** *անունով: Հոգեհաց տալը հանգուցյալի հարազատների պարտքն է, տրվում է ննջեցյալի հոգու հանգստության համար և մահվան ծեսերում ամենապատվավոր արարողությունն է: Ըստ հավատալիքի՝ հոգին խնամքի, նախևառաջ ուտելու կարիք ունի: Այս նպատակով էլ կատարվում են խնամքի և պաշտամունքի մի շարք արարողություններ, որոնց թվում՝ մեկ տարվա ընթացքում շարունակվող հոգեհացերն ու ողորմաթասերը, գերեզմանին հաց տանելը՝ իբրև խնդրանք աստծուն՝ ննջեցյալի հոգու հանգստության և մեղսազատման համար:*

*Մահվան ծիսակարգում հացին առնչվող հավատալիքներն ու սովորույթները ամենից առաջ ուղղված էին ծանր հոգեվարք ապրողի մահը արագացնելուն: Լավաշը երեք անգամ պտտում էին մահամերձի գլխի վերևը, որ հոգին հեշտ տար: Հանգուցյալի կրծքին հաց էին դնում, բերանին՝ նշխարք: Հոգեհացի հացը թխելիս բատատը խփելու ժամանակ հացթուխը աջ ուսից հետ էր նայում՝ մահն ու կսկիծն իրենից վանելու: Հոգեհացի թթխմորը չէին ուզում, որ կսկիծը տուն չտանեին:*

*Տարին 5 անգամ՝ 5 մեծ տոների հաջորդ օրը նշում էին մեռելոց հիշատակը: Սակայն դրանցից երկուսը՝* ***Սրբխեչը և Զատիկը****, համարվում էին ոչ թե ողբի, այլ ուրախութան օրեր՝ մեկն՝ իբրև բնութան զարթոնքի, մյուսը՝ բերքի մթերման տոն: Գերեզման այցելելով և ուտեստներից լավագույնը տանելով՝ ննջեցյալներին մասնակից էին դարձնում իրենց տոնին և ուրախությանը:*

*Հին հայերի մոտ բերքի տոնը նշվում էր բերքահավաքից հետո՝ սեպտեմբերին, որն ավելի ուշ քրիստոնեական եկեղեցին հռչակեց որպես Խաչվերացի տոն: Ժողովուրդը պահեց նաև հին՝* ***Ուլնոց*** *անունը, որը մնացել էր նոխազի հին զոհաբերական սովորույթից և վերափոխվել առաջին Սուրբ խաչին ննջեցյալի ընտանիքին ուլեր նվիրաբերելու սովորույթի: Տոնի ծիսական կերակուրը* ***քաշկակն*** *է՝ թոնրի մեջ կախված խորովվող ուլը և նրա տակ հալվող ճարպով եփվող ձավարը: Շիրակում ուլը կտորների էին բաժանում, քաշկակի հետ լավաշի մեջ փաթաթում և տանում, գերեզմանաքարերի վրա դնում: Գերեզմանօրհնեքից հետո քահանան և նրան ուղեկցող մարդիկ ուտում էին այդ կտորները: Որոշ տեղերում Ուլնոցի օրը եփում էին ոսպով շորվա և բաժանում որպես հոգեբաժին:*

*Ծաղկազարդի ավագ հինգշաբթի Մուշում նորոգում էին թթխմորը, հաց թխում և երեսին կանեփ քսում: Այս հացը շատ էին թխում հատկապես ննջեցյալ ունեցողները: Բարեկամները նրանց այցելում էին՝ նոր թխված հացերից 7 ջուխտ ու թաք, այսինքն՝ 15 հաց բերելով: Երեկոյան եկեղեցուց դուրս գալով՝ խմբով գնում էին գերեզման և այնտեղ բաժանում իրենց հետ տարած հացերը: Հաջորդ օրը՝ Հուդայի ուրբաթ, կանայք բաղարջ էին թխում տան անդամների թվով, ոմանք նաև ննջեցյալների անունով. վերջինները բաժանում էին հարևաններին ու աղքատներին:*

***Է. Հացը՝ բարեբեր և առատաբեր***

*Յուրաքանչյուր տոնի ժամանակ ցորեն-ալյուր-հաց եռամիասնությանն առնչվող առանձնամաս կար, որը կապվում էր առատության ու բարեբերության գաղափարի հետ:*

***Նոր տարին՝*** *որպես հնի ու նորի սահմանագիծ, նշանավորվում էր նորոգությամբ և առատությամբ՝ տարին բարեբեր ապրելու մղումով: Նոր տարուն նորոգում էին հացը, ջուրը, կրակը: Նոր հաց էին թխում, եթե անգամ տանը շատ հաց կար: Նորոգում էին թթխմորը: Հացի ալյուրից մի քանի բուռ տալիս էին 8-10 տարեկան աղջկա՝ խմոր անելու, թողնում էին ինքնաբերաբար թթվի, ապա թխում ակշաթաթի վրա ու կերցնում երեխաներին, որ փորացավ չունենային: Թրջված հացի կտորներ էին պահում ամբարներում, կերցնում կենդանիներին: Որոշ վայրերում Նոր տարվա հացիկներից պահում էին և չորային եղանակներին 3 անգամ թրջում և կտոր-կտոր անում՝ անձրև բերելու համար: Նոր տարվա կեսգիշերին հոսող ջրերին հատուկ թխված հացիկներ, խմորեղեն, ցորենի և գարու հատիկներ էին նվիրաբերում և մի խուրձ խոտ թրջում՝ ջրի զորության հետ այն տուն տանելով: Թրջած հացի կտորները որոշ տեղերում ամբարներում պահում էին մինչև տարվա վերջը՝ հացի առատությունն ապահովելու համար:*

***Սուրբ Զատկի*** *հացը թխելիս, որքան էլ տանը ալյուր շատ լիներ, ալյուր էին մաղում: Առաջին մաղբաժնից մի բուռ դնում էին Քրիստոսի համար: Զատկվա հավկիթը զարդարում էին հավերժության խորհրդանիշ ցորենի պատկերով՝ որպես կյանքի մշտակայության արտահայտություն: Մեծ պասի հենց առաջին օրը ամեն տուն թխում էր յոթ անեկ բաղարջ' ի նշան պասի յոթ շաբաթվա:* *Չարչարանաց շաբաթին հարսները լույս առավոտից մինչև ուշ զիշեր խմոր էին հունցում՝ որպես նշխար Քրիստոսի մարմնի: Ցորենը չորացնում-բովում էին, որ նմանողական հմայությամբ գե­տինն էլ չորանար, և գարունը շուտ գար:*

***Ը. Հացը, հատիկը՝ բախտափորձում***

*Տոնածիսական համակարգում ցորեն-ալյուր-հաց եռամիասնությունը միաժամանակ բախտագուշակության միջոց էր: Գուշակության հմայական արարողությունները լայնորեն կիրառվում էին հատկապես* ***Նոր տարվա*** *օրերին: Իբրև երկրագործությանը նվիրված տոն՝ Ամանորին թոնրի մեջ թխում էին զանազան խմորեղեն՝ գաթա, նազուկ, բիշի,* ***«հացի հոր»*** *կոչվող կլոր հացեր՝ զարդարված ցորենով ու գարիով, որոնք կախում էին պատից. կլոր, մեջը ծակ հացիկներ՝ կլկալներ, որոնք կախում էին կենդանիների պոզերից, ծիսական մարդակերպ թխվածքներ՝* ***ասիլ-բասիլներ կամ վասիլներ*** *(վասիլ նշանակում է* **տիկնիկ*)****,* ***կլոճներ, քիսաներ*** *(***քիսա** *նշանակում է* **քսակ***)՝ զարդարելով ընկույզով ու քիշմիշով: Գյուղերում թխում էին եկամուտն ապահովող կովի պտուկներ, գութան, խնոցի, հոր, քաղաքներում՝ աշխատանքային գործիքի պատկերով թխվածքներ: Բոլոր այս թխվածքները նվիրված էին մարդու, կենդանիների բարեկեցությանը, պտղաբերության և բնության զարթոնքի աստվածներին և ունեին նաև բախտագուշակության իմաստ: Նստում էին թոնրի շուրջ, թխում ծիսական կարգով՝ հաշվի առնելով ավագության աստիճանը: Թխվածքը եթե ուռչում էր, բախտավորության նշան էր, եթե սմքում՝ դժբախտության կամ աղքատության, եթե թոնիրն էր ընկնում՝ կորչելու կամ մահվան նշան: Եթե կանացիակերպ խմորեղենի որովայնը թխվելիս ուռչում էր, այդ տարի տանը նոր երեխա ծնվելու նշան էր: Նոր տարվա թխվածքների մեջ ամենակարևորը աստղալից երկինքը պատկերող մեծ հացն էր, որ կոչվում էր* ***Տարեհաց*** *կամ* ***Տարի:*** *Խորհրդանշում էր երկրագործի* *տարին՝ երկրային ու երկնային պաշտամունքներով: Այն ուներ բոլորշի տափակ տեսք՝ մի քանի ճյուղավորումներով՝ 12՝ տարվա ամիսների, կամ ընտանիքի անդամների թվով: Զարդարում էին ընդեղենով կամ չրով՝ երկնային լուսատուների ձևով: Մեջը, որպես բախտափորձում, դնում էին դրամ կամ ընկույզ: Ում այն ընկներ, տարին բարեհաջող էր լինելու նրա համար: Տարեհացը կտրում էին տան բոլոր անդամների համար, հաճախ բաժին էին հանում նաև կենդանիներին, հանդերին, արտերին: Տարեհացի իմաստն ուներ Մեծ պասի կեսին թխվող ծիսական բաղարջը՝* ***«միջունքը»*** *կամ* ***«կլոճը»****:*

*Բախտափորձման նշանակություն ունեին* ***Սուրբ Սարգսի*** *տոնին փոխինդը, աղի բլիթը, հացրդոնը, փոխնդի գնդիկը կամ հացի կտորը: Շեմքին կամ կտուրին դրված փոխնդի վրա Սարգիսն իր ձիու պայտով պիտի նշեր տունն այն աղջկա, որն այդ տարի ամուսնանալու էր: Փոխնդի քաղցրացրած գնդիկները Սարգսի տոնի թաթախման ուտեստն էին: Խաշիլը պարտադիր կերակուր էր Ս. Սարգսի և Բարեկենդանի տոներին: Աղի բլիթն ուտելով երազում երիտասարդներն իրենց ջուր տվողին պիտի ճանաչեին որպես ապագա կողակից, իսկ առավոտյան աղջիկներն իրենց երազները պատմում էին հացրդոն՝ հացե ձվածեղ, ճաշակելով: Թե որտեղից պիտի գար ապագա փեսացուն, աղջիկներն իմանում էին գիշերը բարձի տակ դրած հացի կտորը կամ փոխնդի գնդիկը երդիկին դնելով և այն կտցող ագռավի թռիչքին հետևելով: Ս. Սարգսի պասին բոված ցորենից ու աղացած փոխնդից պահում էին և փոթորիկների ու կարկուտի ժամանակ այն դադարեցնելու համար շաղ էին տալիս չորս կողմը:*

*Կային մոգությամբ զբաղվողներ, որոնց անվանում էին «գարի գցողներ»: Սրանք վերցնում էին 7 ամբողջական գարու հատիկ, մժ1 հտ էլ՝ ջարդված: Ջարդվածը հենց հիվանդն էր: Բոլոր գարիները լցնում էր սև լաթի մեջ, ծալում: Հիվանդը շոյում էր կապոցը և մտքում խորհուրդ պահում: Գարի գցողը 3 անգամ խաչ էր հանում կապոցին և աղոթք մրմնջում՝ կապոցը 3 անգամ ափի մեջ թափահարելով, ապա բացում էր և զգուշությամբ նայում գարու հատիկներին: Գուշակություն անում էր գարու հատիկների, հատկապես ջարդվածի դիրքին նայելով:*

***Թ. Հացը բանադարձումներում***

*Հացի գերակա նշանակությունն են արտացոլում «սնվել» իմաստն արտահայտող «հաց ուտել» արտահայտությունը, «կուզես ճանաչել մարդուն, հետը հաց կեր» բանաձևումը, բազմաթիվ առած-ասացվածքներ: Մարդու կյանքի ճգնաժամային կամ անցումային փուլերում առկա խնդիրները լուծվել են հացի օգնությամբ: Աղ ու հացով դիմավորել են, իրար հետ հաց են կիսել, հացով միմյանց բնորոշել, հացով երդվել՝* ***«էս հացին քոռ աչքով նայեմ, թե սուտ ըսեմ»,*** *հացով օրհնել՝* ***տաշտդ միշտ հաց լինի,*** *հացով անիծել՝* ***հացը աչքերը բռնի:***

***Դարձվածքները բեմադրել: Հացով մարդ, հացի մեջ աղ չլինել, հացը ծնկին, հաց հավաքել, հացը կոկորդով ներս չգնալ, հացը ցամաք ուտել:***

 ***(Փանիկի թանգարանի ռեպորտաժը)***

1. ***ՀԱՑԸ ՈԳԵՂԵՆ***

***1.****13-րդ դարի այդ պայծառաշունչ բանաստեղծից մոնղոլ հարկահանները խլեցին ամեն ինչ՝ տուն, կայք, վերջում էլ՝ որդուն: Դառնացած հայրը ցուպը ձեռքին ողջ Կիլիկիայում փնտրեց որդուն: Երդվել էր հացի կտոր չդնել բերանը, մինչև չգտնի զավակին: Արտեզրերից՝ փշածածկ թփերի միջից քաղում էր դեռահաս ու կաթոտ ցորենի հասկեր, փնջեր անում, խանձում կրակի վրա, եղի դարձնում: Ու որպեսզի եղին դառնահամ լինի, որոմ էր խառնում ցորնահատիկներին: Այդպես էլ կոչեց իրեն՝* ***Ֆրիկ****՝ խանձված դեռահաս ցորեն. «Ոչ ծլիմ, ոչ բուսանիմ, Զերդ զաղընձած սերմ եմ գերիս»: Իրեն անվանեց աղանձած սերմ, քանզի մնացել էր անզարմ:*

***2.****Մեծ գիտնական, բանաստեղծ* ***Ղևոնդ Ալիշանն*** *ապրեց 81 տարի՝ այդպես էլ ոտք չդնելով Հայաստանի հողի վրա: Սակայն այնպես է նկարագրել իր հայրենիքը, ասես տեսել է ամեն քար ու թուփ: Մահից մի տարի առաջ Ալիշանը նամակ գրեց Պոլիսում ապրող եղբորը՝ Սերովբեին՝ նրանից խնդրելով հայկական հողի վրա թխված լավաշ: Սերովբեն Վանից լավաշ ուղարկեց Վենետիկ: Ալիշանը, ստանալով հացը, ասաց, «Իմ կյանքը մի տարով էլ կերկարի»: Իրավ որ, ապրեց մեկ տարի: Ասում են՝ մահից առաջ արտասանել է միայն մեկ բառ՝ «Լավաշ»:*

***Սցենար 1: Ավ. Իսահակյան***

*Հեղինակ - 1921 թվական, ԺնևԿոտրված քայլերով ներս է մտնում Իսահակյանը, փլվում աթոռին, ձեռքով բռնում գլուխը և տխուր սկսում խոսել: Ընթացքում սկսում է հեկեկալ:*

*\_ Հայրենիքես հեռացել եմ, խեղճ պանդուխտ եմ, տուն չունիմ, ազիզ մորես բաժանվել եմ, տխուր-տրտում՝ քուն չունիմ:*

*Հետո կարծես մի քիչ հանդարտված՝ նայում է դիմացը ու մի բան հայտնաբերածի նման նայում մի կետի: Ապա բարձրանում է տեղից ու գնում կրպակ:*

*Իսահակյան\_ Donnez-moi un sac de farine!*

*Խանութպանը տալիս է և ասում.*

*\_ S'il vous plaît, monsieur*.

*Իսահակյանը վերցնում է տոպրակը և գնում մի կնոջ մոտ: Ներս է մտնում, կնոջը բարևում:*

*\_ Բարև Ձեզ, տիկին: Խնդրում եմ՝ երկու հաց թխեք ինձ համար:*

*Տիկինը տարակուսած նայում է նրան և ասում:*

*\_Mais, monsieur.*

*Իսահակյան \_Խնդրում եմ, տիկին:*

*Կինը զարմացած հայացքով նրան նայելով վերցնում է տոպրակը, և ներս գնում՝ հաց թխելու: Դուրս է գալիս է, քիչ անց ներս մտոնւմ՝ 2 հաց ձեռքին, և տալիս է Իսահակյանին:*

*\_ -Voici vos pains, monseur!*

*Իսահակյանը վերցնում է մի հացը, մյուսը թողնում կնոջ մոտ :*

*\_Շնորհակալ եմ, տիկին,\_ ասում է, համբուրում կնոջ ձեռքը և դուրս գալիս:*

*Գալիս է տուն, նստում նույն աթոռին և սկսում ախորժակով ուտել հացը և միաժամանակ խոսում է:*

*\_Այ էս հացից Հայաստանի համն եմ առնում: Չնայած ալյուրն ու փուռը շվեցարական են, կինն էլ՝ ֆրանսախոս, բայց հո հայուհի է: Նրա ձեռքով թխած հացն էլ ինձ Հայրենիք տարավ:*

*Քիչ անց ուտելով դուրս է գնում:*

***Հեղինակ – 15 տարի անց, Երևան:***

*Մի կողմից գալիս է Իսահակյանը, մյուս կողմից՝ հայուհին: Հասնում են իրար, դեմ դիմաց կանգնում և բարևում:*

*Կին\_ Փարև Ցեզի, բարոն: Ինչբե՞ս եք:*

*Իսահակյան (ժպիտով) \_ Բարև, հարգելի տիկին: Ուրախ եմ լսել, որ հայերեն եք խոսում: Այդ ինչպե՞ս սովորեցիք, չէ՞ որ Դուք ֆրանսերեն էիք խոսում:*

*Կին\_ Ինծի վերըսդին հայուհի թարցուց այն հացը, որ թխեցի Ցեզի համար:*

*Ժպտում են, միասին դուրս գնում:շ*

#### *Սցենար 2: Չարենց*

#### *Գալիս են 2 հոգի: Նրանցից առաջինը.*

#### *\_Լսիր, երեկվա գրական ասուլին կայի՞ր:*

#### *Երկրորդը.*

#### *\_Իհարկե, կայի: Տեսա՞ր էն գրականագետը՝ Հայկ Գյուլիքևխյանը, ինչ կծու էր խսում Չարենցի մասին:*

#### *\_Համա թե հանդուգն է, հա՜: Տեսնես՝ ինչ է անելու Չարենցը:*

#### *Այդ պահին գալիս է զայրացած Չարենցը: Երկրապագուները մոտենում են նրան: Առաջինը.*

#### *\_Ընկեր Չարենց, ինչպե՞ս ես վարվելու Հայկի հետ:*

#### *\_Կլինեմ էնքան կծու, ինչքան ինքն է,\_պատասխանում է Չարենցը մռայլված ու անհանգիստ շուրջբոլորը նայում:*

#### *Երկրորդ երկրպագուն.*

#### *\_Ոնց որ ինքն է, գալիս է:*

#### *Մտնում է Հայկ Գյուլիքևխյանը՝ մի մատնաքաշ ձեռքին: Չարենցը մի քայլ առաջ է գնում՝ ինչ-որ բան ասելու, ու հանկարծ կանգ է առնում: Հայկ Գյուլիքևխյանը հանգիստ անցնում է Չարենցի կողքով՝ ասելով.*

#### *\_Բարև, ընկեր Չարենց:*

#### *Չարենցը կարկամած՝ չի պատասխանում: Հայկ Գյուլիքևխյանի դուրս գալուց հետո առաջին երկրպագուն զարմացած նայում է Չարենցին ու ասում:*

#### *\_Վարպե՛տ, դու քո խոսքի տերը չեղար:*

#### *\_ Մատնաքաշը խանգարեց: Չեմ կարող թեկուզ մի չոր խոսք ասել այն մարդուն, ում ձեռքին հաց կա: Ես ամաչում եմ հացից:*

#### *Դուրս է գնում: Երկրապագուները ապշած նայում են իրար ու նրա հետևից դուրս գնում ՝ աչքերը նրանից չկտրելով:*

 ***(Բեմադրության տեսարաններից հետո վարագույրն ամբողջությամբ փակվում է և հաջորդում «Անդաստան» բանաստեղծության բեմադրումը):***

#### *Դ. Վարուժան, «Անդաստան»*

1. . Կարգ Հանրակրթության պետական չափորոշչի ձևավորման և հաստատման, հավելված N 1
ՀՀ կառավարության 2021 թ. փետրվարի 4-ի N 136-Ն որոշման: [↑](#footnote-ref-1)
2. . Աշխատանքի վերջնարդյունքը ներկայացվել է ցուցադրական դասի ձևաչափով՝ «Հացի և հացահատիկի պաշտամունքը հայոց մեջ» խորագրով 20.04.2022թ., Գյումրու թիվ 1 ավագ դպրոցում: [↑](#footnote-ref-2)
3. . Նշենք, որ ազգագրությունը դպրոցական ծրագրային ուսումնասիրության առարկա չէ, սակայն որոշ դպրոցներում (մասնավորապես Գյումրու թիվ 1 ավագ դպրոցում, որտեղ իրականացվել է սույն նախագիծը) այն ուսումնասիրելու համար դպրոցական բաղադրիչից ժամաքանակ է տրամադրվում: Առարկան ուսումնասիրելու դեպքում աշխատանքի այս հատվածը համագործակցությամբ կարող են ղեկավարել հայոց լեզու և գրականություն, ազգագրություն դասավանող ուսուցիչները: [↑](#footnote-ref-3)
4. . Նշված թեմայի մասին ընդգրկուն գիտելիքներ կարելի է ստանալ Վ. Բդոյանի «Հայ ազգագրություն», Հ. Խառատյան-Առաքելյանի «Հայ ժողովրդական տոները» գրքերի համապատասխան բաժիններից, ամփոփ գիտելիքներ՝ Կ. Սահակյանի, Ռ. Հովհաննիսյանի «Հացին առնչվող ժողովրդական պատկերացումներ և հավատալիքներ» (ՀՀ ԳԱԱ, Շիրակի հայագիտական հետազոտությունների կենտրոն, N 15, Գյումրի, 2012) հոդվածից: [↑](#footnote-ref-4)
5. . Հիշյալ ռեպորտաժի հղումը՝ <https://www.youtube.com/watch?v=YbxsRjXXMmU>: [↑](#footnote-ref-5)
6. . Հ. Խառատյան-Առաքելյան, Հայ ժողովրդական տոները, Ե. 2005: Վ. Ադամյան, Ժ. Բաբայան, Հայկական խոհանոցի բառարան, Ե. 2015: [↑](#footnote-ref-6)
7. . Կ. Սահակյան, Ռ. Հովհաննիսյան, Հացին առնչվող ժողովրդական պատկերացումներ և հավատալիքներ, ՀՀ ԳԱԱ, Շիրակի հայագիտական հետազոտությունների կենտրոն, N 15, Գյումրի, 2012, էջ 82: [↑](#footnote-ref-7)
8. . Վ. Բդոյան, Հայ ազգագրություն, համառոտ ուրվագիծ, Ե. 1974, էջ 146,

Հ. Պողոսյան, Զ. Օթարյան, Հայկական հարսանիքը հնի և նորի խաչմերուկում, Ե. 2007, էջ 42: [↑](#footnote-ref-8)
9. . Ա. Ստեփանյան, Հայ ժողովրդական տարազի զարդանախշերը, հայ ազգագրություն և բանահյուսություն, Ե. 2007: [↑](#footnote-ref-9)
10. . Գյումրիում այդպիսի գործառույթ է իրականացնում «Զանան» մշակույթի տունը, որի ծառայություններից օգտվել է մեր խումբը: [↑](#footnote-ref-10)
11. . Մեր նախաձեռնող խմբի կողմից կարվեց և ձևավորվեց 10 թանթանա, 4 գոգնոց, 15 քող: [↑](#footnote-ref-11)
12. . Նկարահանումները կատարվել են Ազատան գյուղում: Տեսահոլովակների հղումները. հացաթխում՝ <https://www.youtube.com/watch?v=r3gCbukzDtE&t=1s>:

Տաշտադրոնք՝ <https://www.youtube.com/watch?v=5mNQUvQ39EI&t=4s>: [↑](#footnote-ref-12)
13. . Նշենք, որ մեր նախագծային աշխատանքի ժամանակ պարերի ընտրությունը, մշակումը և ուսուցումն իրականացրել է աշակերտուհի, որը միաժամանակ պարուսույց է: [↑](#footnote-ref-13)
14. . Ժ. Խաչատրյան, Ջավախքի հայ ժողովրդական պարերը, Հայ ազգագրություն և բանահյուսություն, հ. 7, Ե., 1975, էջ 46-51: Հ. Խառատյան-Առաքելյան, նշվ. աշխ., էջ 111: [↑](#footnote-ref-14)
15. . Վերոբերյալը հաշվի առնելով՝ պարային հոլովակների նկարահանումներն արվել են Մարմաշենի եկեղեցու տարածքում: Հոլովակների հղումները. Բերքի տոն՝ <https://www.youtube.com/watch?v=RXaBdgxc-F0&t=5s>: Մախոխի ծիսական պար՝ <https://www.youtube.com/watch?v=vA_-YuEXK8Q>: [↑](#footnote-ref-15)
16. . Ս. Ավագյան, Արճակ, Հայ ազգագրություն և բանահյուսություն, հ. 8, Ե., 1978, էջ 65: [↑](#footnote-ref-16)
17. . Ա. Սուքիասյան, Ս. Գալստյան, Հայոց լեզվի դարձվածաբանական բառարան, Ե., 1975: [↑](#footnote-ref-17)
18. . Ցուցադրական դասի տեսանյութի հղումները. մաս 1՝ <https://www.youtube.com/watch?v=u1aIzcfY-Tc&t=120s>: Մաս 2՝ <https://www.youtube.com/watch?v=RhxU5yXPxQ0>: [↑](#footnote-ref-18)